**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 8 Σεπτεμβρίου 2020, ημέρα Τρίτη και ώρα 14.15΄, στην Αίθουσα συνεδριάσεων της Ολομέλειας της Βουλής συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου της, κυρίου Μάξιμου Χαρακόπουλου, με θέμα ημερήσιας διάταξης την επεξεργασία και εξέταση των σχεδίων νόμων του Υπουργείου Προστασίας του Πολίτη:

α) «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Κράτους του Ισραήλ για συνεργασία στην καταπολέμηση του εγκλήματος και σε θέματα δημόσιας ασφάλειας», β) «Κύρωση του Πρωτοκόλλου τροποποιητικού της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Ρωσικής Ομοσπονδίας περί Συνεργασίας του Υπουργείου Δημόσιας Τάξης της Ελληνικής Δημοκρατίας και του Υπουργείου Εσωτερικών της Ρωσικής Ομοσπονδίας στον τομέα της καταπολέμησης του εγκλήματος της 6ης Δεκεμβρίου 2001» και γ) «Κύρωση Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Βουλγαρίας για κοινό έλεγχο στη συνοριακή δίοδο Νυμφαίας – Μακάζα, η οποία συνομολογήθηκε με ανταλλαγή ρηματικών διακοινώσεων» (Αθήνα, 6 Νοεμβρίου 2013 και Σόφια, 17 Ιουλίου 2014, αντίστοιχα).

Στη συνεδρίαση παρέστησαν ο Υπουργός Προστασίας του Πολίτη, κ. Μιχάλης Χρυσοχοΐδης , καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αυγερινοπούλου Διονυσία – Θεοδώρα, Βούλτεψη Σοφία, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Τσαβδαρίδης Λάζαρος, Κελέτσης Σταύρος, Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κωνσταντινίδης Ευστάθιος, Κώτσηρας Γεώργιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Κεφάλα Μαρία - Αλεξάνδρα, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αυγέρη Θεοδώρα (Δώρα), Αυλωνίτης Αλέξανδρος – Χρήστος, Χαρίτου Δημήτριος (Τάκης), Γιαννούλης Χρήστος, Καλαματιανός Διονύσιος – Χαράλαμπος, Κάτσης Μάριος, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Ζαχαριάδης Κωνσταντίνος, Τριανταφυλλίδης Αλέξανδρος (Αλέκος), Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Κεγκέρογλου Βασίλειος, Λιακούλη Ευαγγελία, Παπαναστάσης Νικόλαος, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, πριν δώσω τον λόγο στους εισηγητές, επιτρέψτε μου να σας ενημερώσω ότι, ως Πρόεδρος της Διαρκούς Επιτροπής που επεξεργάζεται νομοθετικές πρωτοβουλίες του Υπουργείου Προστασίας του Πολίτη, κύριε Υπουργέ, έγινα αποδέκτης εύλογων παραπόνων από αποστράτους της Ελληνικής Αστυνομίας και διατυπώνω την έκκλησή τους για αποκατάσταση της ισονομίας μεταξύ των ενστόλων με την κατ’ αναλογία εφαρμογή και σε αυτούς των διατάξεων του ν. 4609/2019.

Όπως γνωρίζετε, με τροπολογία που ψηφίστηκε στην προηγούμενη βουλή, λίγο πριν τις εκλογές τον Μάιο του 2019 και έγινε νόμος του κράτους, υπήρξε τιμητική προαγωγή χωρίς οικονομικές συνέπειες για τον προϋπολογισμό του κράτους των αποστρατευθέντων αντισυνταγματαρχών και αντιπλοίαρχων προερχομένων από τις σχολές υπαξιωματικών που συνταξιοδοτήθηκαν λόγω ορίου ηλικίας ή συμπλήρωση 35ετίας στο βαθμό του συνταγματάρχη ή του πλοιάρχου αντίστοιχα.

Από τη νομοθετική αυτή ρύθμιση εξαιρέθηκαν αναιτίως οι αξιωματικοί ΤΕΜΑ της Ελληνικής Αστυνομίας και της Σχολής Υπαστυνόμων που αποστρατεύθηκαν με τον βαθμό του αστυνομικού υποδιευθυντή.

Νομίζω, κύριε Υπουργέ, ότι είναι εύλογο να υπάρξει επέκταση της τροπολογίας και να λάβουν τιμητικά και αυτοί οι άνθρωποι που ανάλωσαν τη ζωή τους στην καταπολέμηση του εγκλήματος τον βαθμό του αστυνομικού διευθυντή.

Άλλωστε, η επέκταση της ρύθμισης δεν γεννά συνταξιοδοτικά ή οικονομικά δικαιώματα όπως ρητά ξεκαθαρίζεται στο νόμο. Δεν κατανοώ τους λόγους της εξαίρεσης από την προηγούμενη ρύθμιση, αλλά, για λόγους ισονομίας, νομίζω ότι θα πρέπει να υπάρξει νομοθετική ρύθμιση ως ηθική επιβράβευση για τα εν αποστρατεία στελέχη της ελληνικής αστυνομίας. Θα παρακαλούσα, κύριε Υπουργέ, να δείτε το θέμα θετικά.

Τον λόγο έχει ο κ. Παππάς.

**ΙΩΑΝΝΗΣ ΠΑΠΠΑΣ (Εισηγητής της Πλειοψηφίας):** Κύριε Πρόεδρε, κύριε Υπουργέ, κυρίες και κύριοι συνάδελφοι. Αντικείμενο της συνεδρίασης της Επιτροπής είναι η Κύρωση τριών διεθνών Συμβάσεων με Βουλγαρία, Ισραήλ και Ρωσία, εκ των οποίων οι δύο, Ισραήλ και Ρωσία, αφορούν συνεργασία σε θέματα ασφάλειας και η μία Βουλγαρία αφορά τον συνοριακό έλεγχο.

Κοινό σημείο και των τριών είναι η ενίσχυση των συνεργασιών της Ελλάδας με τις παραπάνω χώρες στον τομέα της ανταλλαγής πληροφοριών, εμπειριών και γνώσεων αλλά και τη συνεργασία μεταξύ των χωρών σε επίπεδο αντιπροσωπειών. Επίσης, σημαντική είναι η ενίσχυση των συνεργασιών στον τομέα της ασφάλειας και της αντιμετώπισης της εγκληματικότητας και των νέων προκλήσεων που αντιμετωπίζει η περιοχή των Βαλκανίων, της Ανατολικής Ευρώπης και της Ανατολικής Μεσογείου.

Παράλληλα, ενισχύεται η συνεργασία της Ελλάδος με τρίτες χώρες αλλά και οι σχέσεις καλής γειτονίας με μία χώρα - μέλος της Ε.Ε. Πρόκειται για sυμβάσεις που κυρώνονται με καθυστέρηση και αφορούν τόσο την Kυβέρνηση πριν το ‘15, όσο και την Kυβέρνηση τον Ιούλιο του 2019.

Κυρίες και κύριοι συνάδελφοι, με την κύρωση Συμφωνίας μεταξύ της Κυβέρνησης Ελληνικής Δημοκρατίας και της Κυβέρνησης της Δημοκρατίας της Βουλγαρίας για κοινό έλεγχο στη συνοριακή δίοδο Νυμφαίας-Μακάζας, ενεργοποιείται ένα επιπλέον σημείο ελέγχου στην συνοριακή γραμμή μεταξύ των δύο χωρών. Είναι ουσιαστικά η επέκταση της Συμφωνίας μεταξύ της Κυβέρνησης της Ελληνικής Δημοκρατίας και της Δημοκρατίας της Βουλγαρίας για κοινό έλεγχο σε σχέση με τη διέλευση των συνόρων που υπογράφηκε στη Σόφια, στις 29 Απριλίου 2008.

Στόχος της συμφωνίας που καλούμαστε να κυρώσουμε είναι η αποσυμφόρηση του μοναδικού που ήταν μέχρι τώρα σημείο εισόδου- εξόδου για το κοινό έλεγχο και οδικό και σιδηροδρομικό του σημείου Κούλατα-Προμαχώνας. Στην περιοχή όπου λειτουργεί το συνοριακό σημείο υφίστανται κτιριακές εγκαταστάσεις οι οποίες στεγάζουν τον διαβατηριακό έλεγχο.

Παράλληλα, ολοκληρώθηκαν έργα για την κατασκευή της συνδετικής οδικής αρτηρίας μεταξύ των πόλεων της Κομοτηνής και της Αλεξανδρούπολης, εντός της ελληνικής επικράτειας, και των πόλεων Χάσκοβο και Γκίρτζαλι εντός Βουλγαρικής, όπως προβλεπόταν, εξάλλου, στη Συμφωνία του 2008.

Η παραπάνω οδική διάβαση εξυπηρετεί, από τον Σεπτέμβρη του 2013, μεγάλο όγκο ταξιδιωτικής κίνησης, κατά κύριο λόγο, Ελλήνων και Βούλγαρων πολιτών. Ενδεικτικά, το έτος ’14, σας αναφέρω, καταγράφηκαν συνολικά 2.508.485 είσοδοι και 2.455.771 έξοδοι ημεδαπών, πολιτών και υπηκόων τρίτων χωρών, καθώς και 657.902 είσοδοι και 643.055 έξοδοι οχημάτων.

Από τα παραπάνω συνάγεται το συμπέρασμα ότι το εν λόγω συνοριακό σημείο συμβάλλει σημαντικά στην τόνωση του τουριστικού ρεύματος, κυρίως, μεταξύ των δύο χωρών, αλλά και ευρωπαίων πολιτών προς την χώρα μας.

Η ανάγκη λειτουργίας του συγκεκριμένου κοινού συνοριακού σημείου, επιβλήθηκε λόγω της αυξημένης επιβάρυνσης του συνοριακού σημείου Κούλατα - Προμαχώνα και της πολύωρης ταλαιπωρίας επιβατών και επαγγελματιών οδηγών κατά τη διαδικασία του κοινού διαβατηριακού ελέγχου από ένα μοναδικό σημείο, που ήταν μέχρι τότε.

Ο κοινός διαβατηριακός έλεγχος ενδείκνυται καθότι επιτυγχάνει τη διαδικασία διενέργειάς του, συμβάλλοντας με τον τρόπο αυτό στη διευκόλυνση της κυκλοφορίας προσώπων και εμπορευμάτων. Παράλληλα, ενισχύει τη συνεργασία μεταξύ των αρχών των δύο χωρών, τόσο σε επιχειρησιακό όσο και σε επίπεδο ανταλλαγής πληροφοριών, μεταξύ των υπηρεσιών που έχουν αναλάβει τον έλεγχο.

Ο κοινός διαβατηριακός έλεγχος διενεργείται σε βουλγαρικό έδαφος και το προσωπικό της ελληνικής αστυνομίας χρησιμοποιεί τις εγκαταστάσεις του συνοριακού σταθμού, που έχει παραχωρηθεί από την βουλγαρική πλευρά, όπως ισχύει και σε άλλο σημείο του Προμαχώνα. Περίπου 20 στελέχη της ελληνικής αστυνομίας απασχολούνται στη διαδικασία των ελέγχων, από το τμήμα της Κομοτηνής. Αξίζει να σημειωθεί ότι όλα τα παραπάνω θα ισχύουν ωσότου η Βουλγαρία γίνει πλέον πλήρες μέλος της ζώνης Σένγκεν - τώρα είναι μερικό – κάτι, που δεν ισχύει σήμερα, γεγονός που θα σημάνει και την κατάργηση συνοριακών ελέγχων μεταξύ Ελλάδας και Βουλγαρίας.

Η δεύτερη διεθνής σύμβαση που καλείται να κυρώσει η εθνική αντιπροσωπεία, αφορά τη συμφωνία μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας του κράτους του Ισραήλ, για συνεργασία στην καταπολέμηση του εγκλήματος και σε θέματα δημόσιας ασφάλειας. Η αναβαθμισμένη διμερής συμφωνία συνεργασίας καταπολέμησης του εγκλήματος και σε θέματα δημόσιας ασφάλειας, που υπεγράφη στην Ιερουσαλήμ στις 8/10/2013, επιχειρεί να καθιερώσει μόνιμους διαύλους συνεργασίας για την πρόληψη της κλιμάκωσης των συνεπειών, σε βάρος της δημόσιας τάξης και ασφάλειας, αντικαθιστώντας την υφιστάμενη συμφωνία τότε του 1995. Στόχος της συμφωνίας, σύμφωνα με το άρθρο 1, είναι η βελτίωση και προώθηση συνεργασίας μεταξύ των κυβερνήσεων των δύο χωρών, σε θέματα καταπολέμησης του εγκλήματος και δημόσιας ασφάλειας, στους τομείς που εμπίπτουν στην αποκλειστική αρμοδιότητα του Υπουργείου Προστασίας του Πολίτη της Ελλάδος και του Υπουργείου Δημοσίας Ασφάλειας του Ισραήλ.

Στο άρθρο 2 προβλέπεται η συνεργασία για την καταπολέμηση του οργανωμένου εγκλήματος, της παράνομης μετανάστευσης, της τρομοκρατίας και των πηγών χρηματοδότησης αυτής, της παράνομης διακίνησης έργων τέχνης, ιστορικής και πολιτιστικής κληρονομιάς, της παράνομης διακίνησης ναρκωτικών ουσιών και του κυβερνοεγκλήματος, καταπολέμηση πλαστογραφίας και νόθευσης εγγράφων, καταπολέμησης οικονομικών εγκλημάτων, πλαστογράφηση και παραποίηση τραπεζογραμματίων και πιστωτικών καρτών, προστασία δημοσίων και μαζικών εκδηλώσεων, έρευνες για αγνοούμενους, εγκληματολογική ανάλυση και σήμανση. Επίσης, δίνεται η δυνατότητα σε κυβερνήσεις των δύο χωρών να συνεργαστούν σε θέματα οργάνωσης, λειτουργίας και ασφάλειας κρατητηρίων, σωφρονισμού, αποκατάστασης και μεταφοράς κρατουμένων, μεταφέροντας τεχνογνωσία, χωρίς ωστόσο να θίγονται οι υφιστάμενες διαδικασίες δικαστικής συνδρομής επί ποινικών υποθέσεων και έκδοσης.

Το άρθρο 3 της συμφωνίας, προβλέπει την ενίσχυση της εργασίας μέσω του συντονισμού των κοινών προσπαθειών και της ανταλλαγής σημείων επαφής, γνώσεων εμπειριών, τεχνογνωσίας και πραγματοσύνης στους τομείς καταπολέμησης του οργανωμένου εγκλήματος και της διακίνησης ναρκωτικών ουσιών, σε συνδυασμό βέβαια με την πραγματοποίηση εκπαιδεύσεων και ασκήσεων και την προμήθεια του αντίστοιχου και ανάλογου εξοπλισμού και υπηρεσιών. Επίσης, θα συνεργάζονται σε ζητήματα που αφορούν την προστασία κρίσιμων υποδομών, την επείγουσα διαχείριση φυσικών και τεχνολογικών καταστροφών και την παροχή συνδρομής στην πυρόσβεση σε μείζονες κρίσεις πυρκαγιών.

Τα άρθρα 4, 5 και 6 προβλέπουν την ανταλλαγή και προστασία πληροφοριών μεταξύ των δύο χωρών, σύμφωνα πάντα με την εθνική νομοθεσία των δύο χωρών. Συγκεκριμένα, η κάθε χώρα έχει την υποχρέωση να προστατεύει τις πληροφορίες, που παρέχονται από τυχόν γνωστοποίηση τους σε τρίτα μέρη, επιδεικνύοντας την ίδια επιμέλεια που θα κατέβαλε σε ανάλογης φύσης δικές τους πληροφορίες. Τα δεδομένα μη προσωπικού χαρακτήρα, μπορούν να χρησιμοποιηθούν μόνο για τους σκοπούς για τους οποίους κοινοποιήθηκαν και τυχόν χρησιμοποίησή τους για άλλους σκοπούς, προϋποθέτει τη γραπτή συγκατάθεση του διαβιβάζοντος μέρους.

Σε κάθε περίπτωση, το αίτημα παροχής πληροφοριών θα προσδιορίσει τον σκοπό και τον λόγο υποβολής του. Ειδάλλως, οι πληροφορίες δεν θα διαβιβάζονται σε καμία περίπτωση. Το επαναλαμβάνω, σε καμία περίπτωση, είναι ρητό τα δεδομένα προσωπικού χαρακτήρα, που διαβιβάζονται δυνάμει Συμφωνίας, δεν θα διαβιβάζονται σε τρίτους φορείς ή κράτη.

Το άρθρο 7 προβλέπει τη δημιουργία Κοινής Ομάδας Εργασίας, τους λεγόμενους και ως ΚΟΕ, για την αξιολόγηση της εφαρμογής της Συμφωνίας, τη σύνδεση αυτής και τις ακριβείς αρμοδιότητες της. Μεταξύ άλλων, η ανάπτυξη και η έγκριση προγραμμάτων και κοινών έργων συνεργασίας και η συμφωνία ανταλλαγής αντιπροσωπειών. Η δημιουργία των ΚΟΕ, των Κοινών Ομάδων Εργασίας, αναβαθμίζει συνολικά την όλη –όπως αντιλαμβάνεστε- Συμφωνία.

Τα άρθρα 8 και 9 προβλέπουν ότι καθεμία από τις δύο χώρες έχει υποχρέωση να καλύπτει τις δικές της δαπάνες για την υλοποίηση Συμφωνίας. Ορίζουν ρητά ότι γραπτή γλώσσα στην επικοινωνία θα είναι η αγγλική.

Το άρθρο 10 ορίζει ότι οι δραστηριότητες που αναπτύσσονται, στο πλαίσιο της Συμφωνίας, υπόκεινται στην εθνική νομοθεσία, χωρίς να θίγονται οι υποχρεώσεις τους που απορρέουν από διμερείς ή πολυμερείς Συμφωνίες.

Και το άρθρο 11 προβλέπει τρία επίπεδα: Επίλυση διαφορών, το οποίο -όπως αντιλαμβάνεστε- είναι σημαντικό και ορίζει τη λύση των οποιωνδήποτε προβλημάτων μπορεί να δημιουργηθούν.

Πρόκειται για την κύρωση μιας Συμφωνίας με χώρα, που είναι στρατηγικός εταίρος για την Ελλάδα και αντιμετωπίζει κοινές προκλήσεις στο ζήτημα της εγκληματικότητας, η οποία εξελίσσεται διαρκώς με τη χρήση νέων μεθόδων δράσης και τεχνολογικών μέσων, αποκτώντας, παράλληλα, διασυνοριακή υπόσταση και διεθνή εμβέλεια.

Παράλληλα, και οι δύο χώρες έχουν σημαντική γεωστρατηγική θέση στον χώρο της Μεσογείου και γειτνιάζουν με χώρες, στις οποίες συμβαίνουν ραγδαίες πολιτικές και οικονομικές εξελίξεις, με διεθνή αντίκτυπο σε πολλούς και διάφορους τομείς.

Κυρίες και κύριοι συνάδελφοι, η ελληνική Βουλή καλείται να κυρώσει το τροποποιητικό Πρωτόκολλο μεταξύ της Κυβέρνησης της Ελληνικής Δημοκρατίας και της Κυβέρνησης της Ρωσικής Ομοσπονδίας περί Συνεργασίας του Υπουργείου Προστασίας του Πολίτη της Ελληνικής Δημοκρατίας και του Υπουργείου Εσωτερικών της Ρωσικής Ομοσπονδίας στον τομέα καταπολέμησης του εγκλήματος, την από 6/12 του 2001.

Κυρώνεται τον από 7 Δεκεμβρίου 2018ν Πρωτόκολλο, που υπεγράφη στη Μόσχα και με το οποίο τροποποιείται Συμφωνία που έχει υπογραφεί στις 6 Δεκεμβρίου του 2001 μεταξύ Ελλάδος και Ρωσίας, στον τομέα της καταπολέμησης του εγκλήματος.

Κατά τη διάρκεια των τελευταίων ετών, η διασυνοριακή εγκληματικότητα έχει προσλάβει πολυεπίπεδες διαστάσεις, παρουσιάζοντας ποσοτική και ποιοτική διαφοροποίηση, χρησιμοποιώντας νέες μεθόδους δράσης και τεχνολογικά μέσα. Για την καταπολέμηση του εγκλήματος, καθίσταται επιβεβλημένη η ενίσχυση των υφιστάμενων διμερών Συμφωνιών της χώρας μας.

Στο τροποποιητικό Πρωτόκολλο ορίζονται οι αρμόδιες αρχές των δύο χωρών που είναι επιφορτισμένες με την οργάνωση και υλοποίηση της διεθνούς αστυνομικής εργασίας. Εκ μέρους της Ελληνικής Δημοκρατίας, αρμόδια αρχή είναι το Υπουργείο Προστασίας του Πολίτη. Εκ μέρους της Ρωσικής Ομοσπονδίας είναι το Υπουργείο Εσωτερικών.

Με την παράγραφο 1 του άρθρου 1 του τροποποιητικού Πρωτόκολλου προβλέπεται, για την ελληνική πλευρά, η αντικατάσταση του τίτλου του αρμοδίου Υπουργείου από Δημόσιας Τάξης σε Προστασίας του Πολίτη. Ενώ, με την παράγραφο 2 του ίδιου Πρωτοκόλλου, προστίθεται, στο προοίμιο της Συμφωνίας, αναφορά στο Σύμφωνο Φιλίας και Συνεργασίας που υπογράφηκε από τις δύο χώρες, στις 30 Ιουνίου του 1993, καθώς και στη Σύμβαση του Συμβουλίου της Ευρώπης για την προστασία του ατόμου από την αυτοματοποιημένη επεξεργασία δεδομένων προσωπικού χαρακτήρα.

Με την παράγραφο 3 του άρθρου 1 του τροποποιητικού Πρωτοκόλλου ορίζονται οι αρμόδιες αρχές των δύο χωρών, που είναι επιφορτισμένες με την οργάνωση και υλοποίηση της διεθνούς αστυνομικής συνεργασίας. Οι αρμόδιες αρχές, εφόσον κρίνεται απαραίτητο, μπορούν να εδραιώσουν τις απευθείας επικοινωνίες των ειδικών επιχειρησιακών μονάδων των αρμόδιων Υπουργείων.

Στο άρθρο 2 προσδιορίζονται εκ νέου οι τομείς συνεργασίας για την πρόληψη, διαλεύκανση, καταστολή και εξιχνίαση των εγκλημάτων. Με την παράγραφο 2 του ίδιου άρθρου, καθορίζονται εκ νέου οι ειδικότερες μορφές συνεργασίας, με ιδιαίτερο βάρος στην εκπαίδευση και μετεκπαίδευση του προσωπικού. Αναφορές γίνονται για το οργανωμένο έγκλημα, τη διαφθορά, εξτρεμιστικές τρομοκρατικές ενέργειες, καθώς και επίσχεση της χρηματοδότησής τους, παράνομη διακίνηση όπλων, πυρομαχικών, πυρηνικών και ραδιενεργών υλικών, παράνομη διακίνηση ναρκωτικών, οικονομικό έγκλημα, διακίνηση ανθρώπων, εκμετάλλευση πορνείας, παραγωγή και πώληση πλαστών χαρτονομισμάτων, εγκληματικές πράξεις, παράνομο εμπόριο απομιμητικών προϊόντων, εγκλήματα κατά του περιβάλλοντος και ό τι αφορά στο σύγχρονο έγκλημα.

Επίσης, με την παράγραφο 6 του άρθρου 9, ορίζεται και η αγγλική γλώσσα ως γλώσσα εργασίας της διμερούς εργασίας.

Τέλος, στο άρθρο 10 του τροποποιητικού Πρωτοκόλλου, προβλέπεται η αποστολή αστυνομικών συνδέσμων στην επικράτεια της χώρας υποδοχής με έδρα τη διπλωματική αποστολή της χώρας αποστολής. Ο αστυνομικός σύνδεσμος θα διασφαλίζει τη συνεργασία μεταξύ των αρχών των δύο χωρών και αυτό γίνεται για την ενδυνάμωση της εργασίας.

Ολοκληρώνοντας την εισήγησή μου, θα ήθελα να επισημάνω τη σημασία των τριών παραπάνω Συμβάσεων που καλούμαστε να κυρώσουμε. Συμβάλλουν καθοριστικά στη διαρκή προσπάθεια για την ενίσχυση του αισθήματος ασφάλειας των Ελλήνων πολιτών και τον συνεχή εκσυγχρονισμό της χώρας μας στην αντιμετώπιση των προκλήσεων της εγκληματικότητας, η οποία έχει πλέον λάβει διασυνοριακά χαρακτηριστικά. Επιπλέον, προωθούν τη διεθνή θέση της Ελλάδας μέσω των συνεργασιών με τρίτες χώρες.

**ΜΑΞΙΜΟΣ ΧΑΡΑΚΟΠΟΥΛΟΣ(Πρόεδρος της Επιτροπής):** Κυρίες και κύριοι συνάδελφοι, θα ήθελα να παρακαλέσω να τηρούμε όσο μπορούμε τον χρόνο διότι, λόγω των μέτρων που έχουμε λάβει για την πανδημία του κορωνοϊού, οι συνεδριάσεις γίνονται στην Ολομέλεια και στις 16.00΄, όπως ξέρετε, υπάρχει άλλη συνεδρίαση της Επιτροπής μας για την παρουσίαση της Έκθεσης του Συνηγόρου του Πολίτη για τις επιστροφές αλλοδαπών.

Εκ μέρους της Αξιωματικής Αντιπολίτευσης έχουμε δύο Εισηγητές για τις τρεις Κυρώσεις. Ο κ. Γιαννούλης θα εισηγηθεί για την Κύρωση της Συμφωνίας με το Ισραήλ και την Κύρωση του Πρωτοκόλλου με τη Ρωσική Ομοσπονδία. Αναλόγως, θα γίνει και η κατανομή του χρόνου και, στη συνέχεια, ο κύριος Χαρίτου, θα εισηγηθεί, εκ μέρους της Μειοψηφίας, την Κύρωση της Συμφωνίας με τη Βουλγαρία.

Τον λόγο έχει ο κ. Γιαννούλης.

**ΧΡΗΣΤΟΣ ΓΙΑΝΝΟΥΛΗΣ (Εισηγητής της Μειοψηφίας):** Κύριε Πρόεδρε, θα ήθελα να κάνω μια μικρή παρένθεση γιατί, πριν από λίγη ώρα, σε αυτή την Αίθουσα, περίσσευε η χαρά. Ένιωθες ότι είσαι στην ονειροχώρα της Ελλάδας σε ό,τι αφορά στην υγεία και την εργασία από τον Υπερυπουργό Υγείας, τον κύριο Κοντοζαμάνη, και τον Υπουργό της ανεργίας, τον κύριο Βρούτση. Θέλω να επισημάνω ότι με την τόση χαρά και με την ευκαιρία που είναι εδώ ο Υπουργός Προστασίας του Πολίτη, πριν μπω στο θέμα της Κύρωσης, να παρακαλέσω, μέσα σε αυτή την ονειροχαρά, να εντάξτε και την αγωνία χιλιάδων Ελλήνων αστυνομικών, κ. Χρυσοχοΐδη, οι οποίοι με επανειλημμένες επιστολές τους, σας επισημαίνουν ότι η διασπορά του κορωνοϊού και ο τρόπος άσκησης των καθηκόντων τους αποτελεί έναν σημαντικό κίνδυνο και για τους ίδιους και τις οικογένειές τους. Στη Θεσσαλονίκη ειδικά, η αλλαγή των γιλέκων, οι βάρδιες, οι υπηρεσίες, η επαφή με κρούσματα ή πιθανά κρούσματα, απολαμβάνουν την πλήρη αδιαφορία της πολιτικής και στρατιωτικής ηγεσίας.

Επίσης, κάτι τελευταίο, θεωρώ απαράδεκτο και δεν είναι στοιχείο της ονειροχαράς, ο Έλληνας αστυνομικός να καλείται να κάνει το τεστ για τον κορωνοϊό είτε σε αλληλέγγυο κοινωνικό ιατρείο είτε να βρίσκει μόνος του τα έσοδα για να το κάνει σε ιδιωτικό εργαστήριο. Αυτά συμβαίνουν στη χώρα του σήμερα, στη χώρα της πραγματικότητας.

Όσον αφορά στην Κύρωση της Συμφωνίας μεταξύ της Κυβέρνησης της Ελληνικής Δημοκρατίας και του κράτους του Ισραήλ για θέματα δημόσιας ασφάλειας και καταπολέμησης του εγκλήματος, βέβαια θα ένιωθα πολύ πιο ασφαλής σε αυτή τη χώρα, αν το ελληνικό Υπουργείο Προστασίας του Πολίτη είχε κινηθεί πιο έγκαιρα στο να μάθουμε τελικά τι έγινε με τις υποθέσεις αστυνομικής βίας και να μην περιμένουμε να επαληθευθεί ότι συνήθως αυτές μπαίνουν στο χρονοντούλαπο της ιστορίας.

Συνάδελφοι και συναδέλφισσες, συζητάμε την Κύρωση της Συμφωνίας μεταξύ της Ελλάδος και του Ισραήλ για τη συνεργασία στην καταπολέμηση του εγκλήματος. Αποτελεί, όμως, κοινό τόπο -και θέλω να μείνω σε αυτό- ότι η βαριά εγκληματικότητα και το οργανωμένο έγκλημα κινείται σε διάφορες χώρες, προηγείται τις περισσότερες φορές των διωκτικών αρχών, έτσι η συνεργασία σε διεθνές επίπεδο και μέσω διακρατικών συμφωνιών είναι σχεδόν επιβεβλημένη και για αυτό κάθε τέτοια νομοθετική πρωτοβουλία δεν μπορεί παρά να έχει ευμενή υποδοχή. Βέβαια, θα μου επιτρέψετε μια μικρή παρένθεση για τις Ελληνοϊσραηλινές σχέσεις, που έχει σχέση κυρίως με τη διεθνή συγκυρία.

Πιστεύω ότι είναι πάντα εφικτή η υποστήριξη της χώρας μας στη λύση των δύο κρατών, εκεί στην περιοχή, στην εύφλεκτη περιοχή της Μέσης Ανατολής, με ειρηνική συνύπαρξη των δύο κρατών, ιδιαίτερα στον χώρο της δυτικής όχθης, αλλά και με τη συμβολή του Ισραήλ, όπου μπορούν να αποφευχθούν κινήσεις αποσταθεροποίησης.

Θα θυμίσω πρόσφατες δηλώσεις του διπλωματικού συμβούλου του Προέδρου και επικεφαλής της κοινοβουλευτικής ομάδας του ΣΥ.ΡΙΖ.Α., του κ. Τσίπρα, του Βαγγέλη Καλπαδάκη, ο οποίος είχε υποστηρίξει ότι αυτές οι σχέσεις θα προχωρήσουν με μικρά ή μεγάλα βήματα και θα εξαρτηθεί τόσο από την πολιτική θέληση και των δύο πλευρών, όσο και από το όραμα που θα έχουν για την περιοχή. Και έχουμε υποστηρίξει ότι αυτή η συνεργασία δεν μας απομακρύνει από την σταθερή προσήλωση στην ειρηνική λύση. Αυτό, απλά, πρέπει να ακούγεται και μέσα σε αυτήν την αίθουσα και στη δημόσια σφαίρα.

Μετά από αυτήν την επιβεβλημένη, κατά την άποψή μας, επισήμανση, πάμε στο θέμα της διακρατικής συνεργασίας με το Ισραήλ. Με την υπό κύρωση Συμφωνία προωθείται η συνεργασία των δύο χωρών, μέσα σε ένα γεωπολιτικό περιβάλλον ανασφάλειας. Τέτοιας, που ενισχύει την ανάγκη αποτροπής εγκλημάτων, κυρίως κατά της δημόσιας ασφάλειας των συνεργαζόμενων χωρών και την εγκαθίδρυση διαύλων επικοινωνίας.

Στο άρθρο 2, προσδιορίζονται οι μορφές του εγκλήματος που εμπίπτουν στο πεδίο της ρύθμισης: οργανωμένο έγκλημα, εμπόριο ανθρώπων, καταπολέμηση τρομοκρατίας, ναρκωτικά, δημόσια ασφάλιση, διαχείριση φυσικών καταστροφών και μια σειρά άλλων αντικειμένων. Βέβαια, τίθενται και ζητήματα επανένταξης και μεταφοράς κρατουμένων. Και εδώ ανακαλύπτουμε μια προφητεία, την οποία την σχολιάζουμε και είναι καλό να μας απασχολήσει. Το 2013, ο κύριος Δένδιας - εκτός από τους μεσσίες σε αυτήν τη χώρα, έχουμε και τους προφήτες – προφητεύει, ως Υπουργός Προστασίας του Πολίτη τότε, ότι μπορεί να υπογράψει μία Συμφωνία που περιλαμβάνει και τα σωφρονιστικά καταστήματα. Αυτό συνέβη το 2019 και μετά την ανάληψη των καθηκόντων σας. Δεν ξέρω. Είναι η περιοχή που ευνοεί τις προφητικές ικανότητες του κυρίου Δένδια; Είναι ένα σημείο. Δηλαδή, είδε το 2013 τη μεταφορά της αρμοδιότητας των σωφρονιστικών καταστημάτων, έξι χρόνια μετά. Μπράβο σας! Και την ενέταξε, μάλιστα, και στο αντικείμενο της Συμφωνίας.

Κάτι που, επίσης, δεν αντιλαμβάνομαι είναι το θέμα της συνεργασίας σε αποκατάσταση και μεταφορά κρατουμένων. Υπάρχουν συγκεκριμένες διαδικασίες δικαστικής συνδρομής για ποινικές υποθέσεις και έκδοσης, των οποίων γίνεται και σχετική μνεία.

Στο άρθρο 3, προβλέπονται τα μέσα με τα οποία θα προάγεται αυτή η συνεργασία, τα οποία επικεντρώνονται, κυρίως, στη δημιουργία ενός συστήματος ανταλλαγής γνώσεων, εμπειριών, τεχνογνωσίας και προβληματισμών σε σχέση με τη δημόσια ασφάλεια. Και υπάρχει και ένα κόστος. Ένα κόστος 47.000 ευρώ. Είναι μια δημοσιονομική δαπάνη που δεν μπορούμε να καταλάβουμε τι ακριβώς προσδιορίζει. Εύχομαι να μπορείτε να το διευκρινίσετε.

Άρθρα 4 και 5. Προβλέπουν ανταλλαγή και προστασία πληροφοριών μεταξύ των συμβαλλομένων μερών. Είναι και τα δεδομένα προσωπικού χαρακτήρα. Το 2013, βέβαια, η διεθνής συνθήκη για τα προσωπικά δεδομένα, δεν είχε τη θέση και την ισχύ που έχει σήμερα. Και δεν ξέρω αν έχει προβλεφθεί η εναρμόνιση με την νέα νομοθετική ρύθμιση ευρωπαϊκού επιπέδου για τα προσωπικά δεδομένα.

Για να μην καταχραστώ τον χρόνο σας, παρόλες τις προηγούμενες επισημάνσεις και επιφυλάξεις, η τεχνογνωσία του Ισραήλ είναι μεγάλη και χρήσιμη και θεωρούμε ότι η κύρωση της Συμφωνίας είναι επ’ ωφελεία της χώρας. Θα ψηφίσουμε «ναι». Ωστόσο, θα παρακολουθήσουμε με ιδιαίτερο ενδιαφέρον την υλοποίησή της και, συγκεκριμένα, αν αυτή γίνεται με σεβασμό στους κανόνες και την εγγυητική λειτουργία του κράτους δικαίου.

Προχωρώ πολύ σύντομα και στην Κύρωση του Πρωτοκόλλου που υπέγραψε η Κυβέρνηση του ΣΥ.ΡΙΖ.Α, στις 7 Δεκεμβρίου του 2018, με το οποίο τροποποιείται η Συμφωνία μεταξύ Ελλάδας και Ρωσίας.

Το οργανωμένο έγκλημα - είναι γνωστό - έχει αποκτήσει παγκόσμιο χαρακτήρα. Είναι μια από τις σοβαρότερες απειλές που εδώ και δεκαετίες απασχολεί τις κοινωνίες όλου του κόσμου. Στις περισσότερες των περιπτώσεων, οι ομάδες παραβατικότητας που εμφανίζονται, είναι και άρτια δομημένες και εμφανίζουν στην οργανωτική τους δομή μια συγκεκριμένη ιεραρχία. Εξειδικευμένα μέλη για ειδικές και επικίνδυνες αποστολές.

Η δράση τέτοιων οργανώσεων, που προέρχονται από τη Ρωσία, έχει απασχολήσει, όχι λίγες φορές, τις ελληνικές αρχές. Μάλιστα, υψηλόβαθμοι αξιωματικοί της ΕΛ.ΑΣ., συγκεντρώνουν αρκετά χρόνια υλικό, για την δεκαετή και πλέον δράση της ρωσικής μαφίας στη χώρα μας. Υπάρχουν πολλές ενδεικτικές περιπτώσεις. Γι’ αυτό το λόγο, η συνεργασία μεταξύ των χωρών της Ευρώπης με τη Ρωσία, κατ’ επέκταση και της χώρας μας, για την καταπολέμηση του εγκλήματος, αποτέλεσε και μέρος της κοινής ευρωπαϊκής στρατηγικής, η οποία επικυρώθηκε από το Ευρωπαϊκό Συμβούλιο της Κολωνίας, ήδη από το 1999.

Ευτυχώς, βέβαια, δεν ζούμε μόνοι μας και αυτό είναι μια κατάκτηση. Είμαστε μέρος της μεγάλης ευρωπαϊκής οικογένειας και ως τέτοιο πρέπει να παρακολουθούμε τις ευρωπαϊκές προσπάθειες. Θα θυμίσω, με μια μικρή παρένθεση, ότι η αντιμετώπιση του οργανωμένου εγκλήματος, βρισκόταν πάντα στο επίκεντρο της αντεγκληματικής πολιτικής του ΣΥΡΙΖΑ. Μιας πολιτικής, που έπρεπε να επανασχεδιαστεί, με στόχο να αντιμετωπιστούν τα εγκλήματα, όποιων κυκλωμάτων δρουν στη χώρα μας και βεβαίως, τον εντοπισμό των εγκεφάλων αυτών των κυκλωμάτων.

Η διατύπωση, όπως περιλαμβάνεται στις θέσεις του ΣΥΡΙΖΑ, για την αστυνομία και τα σώματα ασφαλείας, στη δική μας πολιτική αντιμετώπιση του εγκλήματος, δεν σταματά στην καταστολή, αλλά έχει πολύ σοβαρά υπόψη και άλλους παράγοντες και την διαρκή, κυρίως, μετεκπαίδευση των αστυνομικών. Μια εκπαίδευση, που θα στηρίζεται στις δημοκρατικές αρχές της ισονομίας, της ισότητας, της νομιμότητας και της αυτοδέσμευσης της εξουσίας, με στόχο την προστασία κάθε ανθρώπου.

Εδώ, είναι επίκαιρη και η προηγούμενη επισήμανση στην αρχή, για την αναμονή μας, για τα πορίσματα και τους ελέγχους της Ελληνικής Αστυνομίας, για όποια κρούσματα αστυνομικής βίας είχαμε εντός της χώρας.

Καταλήγοντας, το υπό συζήτηση νομοσχέδιο, έρχεται να καλύψει την ανάγκη βελτίωσης της αρχικής συμφωνίας και εκτός από κάποιες διατάξεις, καθαρά τεχνικού χαρακτήρα, όπως η μετονομασία του Υπουργείου Δημόσιας Τάξης σε Υπουργείο Προστασίας του Πολίτη, ο καθορισμός των αρμόδιων οργάνων για τη συνεργασία στο άρθρο 1 παράγραφος 1 και 2, περιλαμβάνονται σημαντικές διατάξεις, για να είναι δυνατή επιχειρησιακά η συμφωνία και όχι μόνο ως νομική πρόβλεψη.

Επίσης, ειδικότερα προβλέπεται η συνεργασία στην καταστολή, στην εξιχνίαση εγκλημάτων και στην πρόληψη, ενώ στις αξιόποινες πράξεις, περιλαμβάνονται εκτός από αυτές που στρέφονται κατά της ζωής, τη διαφθορά, το οικονομικό έγκλημα, το ηλεκτρονικό έγκλημα, το εμπόριο ανθρώπων και άλλες μορφές της σύγχρονης παραβατικότητας.

Η επόμενη παράγραφος, η 5 του ίδιου άρθρου, αναφέρεται και στο ζήτημα των ναρκωτικών, αλλά και της παράτυπης μετανάστευσης.

Για αυτούς τους λόγους, ο ΣΥΡΙΖΑ θα ψηφίσει το υπό συζήτηση πρωτόκολλο, με την ευχή, βέβαια, ότι συμβάλλουμε με τον τρόπο αυτό, όχι μόνο στην προσήλωση της Ελλάδας, αλλά και της ίδιας της Ευρωπαϊκής Ένωσης, στη δημοκρατία, τα ανθρώπινα δικαιώματα και το κράτος δικαίου, αλλά έχοντας και επίγνωση, ότι το οργανωμένο έγκλημα συνιστά σοβαρή απειλή για τις αξίες αυτές. Όπως σοβαρή απειλή, για να κλείσω κύριε Πρόεδρε, είναι και όλα όσα έρχονται κόντρα στην πραγματικότητα, την οποία ζει καθημερινά ο Έλληνας πολίτης.

Και θα κλείσω, επαναλαμβάνοντας, ότι έρχεται η κυβέρνηση της χαράς, της τελειότητας, της αριστείας και του επιτελικού κράτους να μας πείσει ότι αυτό που βλέπουμε δεν είναι αυτό που νομίζουμε. Δυστυχώς, όμως, η όραση είναι καθαρή. Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο έτερος Εισηγητής της Μειοψηφίας, ο κ. Χαρίτου.

**ΔΗΜΗΤΡΙΟΣ (ΤΑΚΗΣ) ΧΑΡΙΤΟΣ (Εισηγητής της Μειοψηφίας)**: Κυρίες και κύριοι συνάδελφοι, η νομοθετική ρύθμιση που σήμερα συζητάμε για την κύρωση των ρηματικών διακοινώσεων ανάμεσα στη χώρα μας και τη Δημοκρατία της Βουλγαρίας σχετικά με τον κοινό έλεγχο στη διέλευση των συνόρων στο σημείο της Νυμφαίας – Μακάζα αποτελεί, έστω και με καθυστέρηση, ένα βήμα προς τη σωστή κατεύθυνση.

Όπως περιγράφεται και στην Αιτιολογική Έκθεση, η βάση της σημερινής προτεινόμενης ρύθμισης είναι η Συμφωνία μεταξύ των δύο χωρών, που κυρώθηκε με το ν. 3770/2009 για τον κοινό έλεγχο της διέλευσης των συνόρων της οποίας η σημερινή Σύμβαση αποτελεί προέκταση, ενώ όπως επίσης περιγράφεται στην Έκθεση υπαγορεύθηκε από το γεγονός ότι η Δημοκρατία της Βουλγαρίας, παρότι μέλος της Ε.Ε., είναι εκτός Συμφωνίας Σένγκεν και εφαρμόζει μόνο τμήματα των Συμφωνιών και των κανόνων που αποτελούν το λεγόμενο «κεκτημένο Σένγκεν».

Ενώ, όμως, οι ρυθμίσεις του ν. 3770/2009 που προσδιόρισαν τις κατηγορίες Μ1 και Ν1 των οχημάτων, δηλαδή, διέλευσης από το συνοριακό σημείο Νυμφαίας – Μακάζας, δηλαδή, επιβατικό έως 9 θέσεων και οχημάτων έως 3,5 τόνων αντίστοιχα, θα είχαν προσωρινό χαρακτήρα μόνο για έξι μήνες, σύμφωνα και με το έγγραφο του Υπουργείου Εξωτερικών με αριθμό 49759 στις 14 Οκτώβρη του 2013 που είχε συμφωνηθεί ανάμεσα στις δύο χώρες, δυστυχώς οι περιορισμοί αυτοί εξακολουθούν να ισχύουν μέχρι και σήμερα και να μην επιτρέπουν τη διέλευση τουριστικών λεωφορείων, αλλά και φορτηγών αυτοκινήτων.

Έχει έναν ιδιαίτερο συμβολισμό γι' αυτό και θα το αναφέρω σήμερα, κύριοι συνάδελφοι. Σαν αύριο, 9 Σεπτεμβρίου συμπληρώνονται ακριβώς 9 χρόνια από τις 9 Σεπτεμβρίου του 2013, τότε που έγινε η έναρξη λειτουργίας της πύλης εισόδου της Νυμφαίας – Μακάζα ένα σχεδόν μήνα μετά τη ρηματική διακοίνωση της ελληνικής πλευράς και σχεδόν τρεις μήνες νωρίτερα από τη ρηματική διακοίνωση της βουλγαρικής πλευράς, έναρξη με χαμηλή εκπροσώπηση των δύο κρατών, της περιφερειακής αρχής από τη δική μας πλευρά και της νομαρχιακής αρχής, αντίστοιχα, από την πλευρά της Βουλγαρίας.

Όσο υποτονική ήταν η εκπροσώπηση τόσο δυναμική ήταν η ανάπτυξη της πύλης εισόδου που, όπως αναφέρεται και στην Αιτιολογική Έκθεση, κατέγραψε από τον πρώτο κιόλας χρόνο λειτουργίας της 2.500.000 εισόδους και άλλες 2.500.000 περίπου εξόδους πολιτών, καθώς επίσης και 657.000 εισόδους και 643.000 εξόδους οχημάτων, ενώ σήμερα το σημείο Νυμφαίας – Μακάζα κατατάσσεται στη δεύτερη θέση πανελλαδικά, παρόλο ότι εξακολουθούν να υπάρχουν οι ειδικοί περιορισμοί που προαναφέρθηκαν, δηλαδή, η μη διέλευση λεωφορείων και φορτηγών και παρότι υστερεί σε υποδομές σε σχέση με τα άλλα σημεία εισόδου της χώρας.

Είναι βέβαιο, αγαπητοί συνάδελφοι, ότι η άρση των εν λόγω περιορισμών φέρνει σημαντική αναπτυξιακή ώθηση συνολικά στη χώρα και, βέβαια, στην περιοχή της Θράκης που η διασυνοριακότητα αποτελεί το ισχυρό συγκριτικό της πλεονέκτημα.

Σημειώνω ακόμη, ότι, όπως αναφέρεται ρητά στην Αιτιολογική Έκθεση, τα κράτη - μέλη μεριμνούν, ώστε ο έλεγχος στα εξωτερικά σύνορα να μην εμποδίζει σοβαρά τις εμπορικές, τις κοινωνικές και τις πολιτιστικές συναλλαγές.

Η άρση των περιορισμών στη διέλευση φορτηγών αυτοκινήτων θα επέτρεπε την εισαγωγή φθηνών πρώτων υλών, αναγκαίων για την παραγωγή προϊόντων και τη βιομηχανική ανάπτυξη της περιοχής. Δεν είναι κρυφό άλλωστε, ότι οι βιομηχανίες επέλεξαν τη βιομηχανική περιοχή της Κομοτηνής προσβλέποντας στη δημιουργία του κάθετου άξονα και τη διάνοιξη του συνοριακού σταθμού, όπως για παράδειγμα η Βιομηχανία Σέλμαν.

Είναι ακόμα βέβαιο ότι το άνοιγμα του σταθμού στη διέλευση λεωφορείων θα έδινε τεράστια ώθηση στην τουριστική ανάπτυξη, ιδιαίτερα την καλοκαιρινή περίοδο, γιατί θα είχαμε την πιο σύντομη πρόσβαση εκατομμυρίων βορείων επισκεπτών στη χώρα μας, όπως επίσης θα έδινε σημαντική ώθηση στις πολιτιστικές και καλλιτεχνικές ανταλλαγές με τη μεγάλη παράδοση που έχουν οι βόρειοι γείτονές μας, καθώς θα μείωνε δραστικά τις αποστάσεις μετακίνησης.

Την ίδια ισχυρή δυναμική θα αποκτούσε το Δημοκρίτειο Πανεπιστήμιο Θράκης με τις συνέργειες στη γνώση, στην έρευνα και στις ανταλλαγές των φοιτητών με τη γρήγορη πρόσβαση και από τις δύο πλευρές.

Κυρίες και κύριοι συνάδελφοι, είναι βέβαιο ότι η σημερινή συζήτηση και η κύρωση της εν λόγω Συμφωνίας χρειάζεται να συνοδευτούν από πρωτοβουλίες, για να αρθούν οι περιορισμοί. Οι πρωτοβουλίες που, μέχρι σήμερα, αναλήφθηκαν από την πλευρά της χώρας μας, δυστυχώς, δεν απέδωσαν τα αναμενόμενα αποτελέσματα. Συνάντησαν την αναβλητικότητα ή τη, χωρίς αιτιολόγηση, μη αποδοχή της άλλης πλευράς.

Η κυβέρνηση του ΣΥΡΙΖΑ επέμενε και άσκησε πίεση στην άρση των περιορισμών. Είναι γνωστό ότι το Υπουργείο Εξωτερικών, τον Αύγουστο του 2015, απέστειλε στο αντίστοιχο βουλγαρικό ρηματική διακοίνωση, με την οποία δήλωνε ότι επέτρεπε τη διέλευση των τουριστικών λεωφορείων έως 55 θέσεων από Νυμφαία και, έως 22 θέσεων, από τον Άγιο Κωνσταντίνο, όμως, για να ολοκληρωθεί αυτή η διαδικασία, θα έπρεπε να γίνει μια αντίστοιχη δήλωση αποδοχής από το βουλγαρικό Υπουργείο Εξωτερικών. Δυστυχώς, δεν έγινε μέχρι σήμερα ποτέ αποδοχή αυτής της ρύθμισης.

Φαίνεται από τα παραπάνω ότι το ενδιαφέρον της γείτονος είναι προς τις άλλες κοινές πύλες εισόδου με τη χώρα μας, προφανώς, για την εξυπηρέτηση των αθέμιτων δικών της συμφερόντων. Γεγονός, όμως, που οφείλει να μας προβληματίσει και να συνυπολογιστεί, ώστε η δική μας ανταπόκριση να προϋποθέτει την άρση των περιορισμών στο σημείο εισόδου της Νυμφαίας – Μακάζα που, όπως προαναφέρθηκε, έχει αναπτυξιακή δυναμική για την πλευρά της χώρας μας.

Θα ήταν πάρα πολύ χρήσιμο, αγαπητοί συνάδελφοι, να γνωρίσουμε τις πρωτοβουλίες που έχουν αναληφθεί από τη σημερινή Κυβέρνηση, προκειμένου να αρθούν οι μέχρι σήμερα περιορισμοί. Έχουν ξεκινήσει οι συζητήσεις; Έχουν γίνει κάποιες ενέργειες και σε ποιο ακριβώς σημείο βρίσκονται σήμερα τα πράγματα;

Να θυμίσω ότι ο σημερινός Πρωθυπουργός δεσμεύτηκε ενώπιον των παραγωγικών φορέων της Ροδόπης, στην Κομοτηνή, τον περασμένο Φεβρουάριο, να θέσει το ζήτημα στον Βούλγαρο ομόλογό του στη συνάντηση που θα είχαν λίγες ημέρες μετά, στο 4ο Συμβούλιο Ασφαλείας Ελλάδας - Βουλγαρίας στην Αλεξανδρούπολη. Πράγματι, θα είχε ενδιαφέρον να ενημερωθούμε για τα αποτελέσματα της συνάντησης στον τομέα αυτόν που συζητούμε. Σήμερα, δεν ακούσαμε τίποτα. Προφανώς, αναμένουμε.

Ολοκληρώνοντας, κύριοι συνάδελφοι, θα αναφερθώ σε δύο ακόμα επιμέρους σημεία. Σωστά, επισημαίνεται στην Αιτιολογική Έκθεση, ότι τα κράτη - μέλη για τη διενέργεια ελέγχων οφείλουν να διαθέτουν επαρκές προσωπικό και τους ανάλογους πόρους. Είναι, όμως, προφανές από τη μέχρι τώρα λειτουργία του συνοριακού σταθμού ότι αυτοί οι έλεγχοι είναι ουσιαστικά αδύναμοι, με αποτέλεσμα να ανθεί το παραεμπόριο στη Θράκη, ενώ τεράστιες είναι οι πιέσεις που δέχονται κλάδοι της τοπικής οικονομίας, μεταξύ των οποίων και πρατήρια καυσίμων, ενώ τα προβλήματα που ανακύπτουν από τις ελλείψεις σε προσωπικό της Αστυνομικής Διεύθυνσης Ροδόπης, που έχει την ευθύνη λειτουργίας του σταθμού και, μάλιστα, μέσα στη βουλγαρική πλευρά, καθιστούν αναγκαία τη στελέχωση με επιπλέον προσωπικό, καθώς και με τον απαιτούμενο υλικοτεχνικό εξοπλισμό. Αυτό ζητά και το Σωματείο Αστυνομικών Υπαλλήλων Ροδόπης.

Κλείνοντας, αγαπητοί συνάδελφοι, αναφέρθηκα και στην αρχή της τοποθέτησής μου, η σημερινή νομοθετική ρύθμιση είναι βήμα προς τη σωστή κατεύθυνση, γι’ αυτό θα σταθούμε θετικά απέναντί της.

Θα παρακολουθούμε με προσοχή τις πρωτοβουλίες σας, θα αξιολογούμε και θα ελέγχουμε τις ενέργειές σας, με γνώμονα την αναβάθμιση του Συνοριακού Σταθμού της Νυμφαίας – Μακάζα, που προσδίδει αναπτυξιακή δυναμική στην περιοχή.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Καμίνης.

**ΓΕΩΡΓΙΟΣ ΚΑΜΙΝΗΣ (Ειδικός Αγορητής του Κινήματος Αλλαγής):** Σήμερα, συζητάμε την Κύρωση Διεθνών Συμφωνιών με τρεις χώρες, το Ισραήλ, τη Ρωσία και τη Βουλγαρία, οι οποίες, άμεσα ή έμμεσα, εμπλέκονται στα ζητήματα, τα οποία αφορούν την Ανατολική Μεσόγειο. Και, φυσικά, η συζήτηση αυτή γίνεται ενώ ξετυλίγεται η τουρκική πολιτική, η επιθετική πολιτική, είτε στο Αιγαίο, αυτή τη φορά με εστία το Καστελόριζο, είτε στα σύνορα με τον Έβρο.

Ακούσαμε προχθές τον Αναπληρωτή Υπουργό Μεταναστευτικής Πολιτικής, κ. Κουμουτσάκο, να λέει ότι επίκειται, από την πλευρά της Τουρκίας, εκ νέου πίεση στα χερσαία σύνορά μας, στον Έβρο, μέσω του μεταναστευτικού.

Την ίδια ώρα, όπως μας ενημέρωσε προσφάτως και ο κ. Χρυσοχοΐδης, η σύμβαση επέκτασης του φράχτη στον Έβρο βρίσκεται στο τελικό στάδιο υλοποίησης, ενώ, ήδη, συντελείται η στελέχωση της περιοχής με συνοριοφύλακες και τη δημιουργία δύο ομάδων ΕΚΑΜ.

Το προσεχές διάστημα, λοιπόν, ενδέχεται η χώρα μας να βιώσει στον Έβρο, μία κατάσταση ανάλογη του Μαρτίου. Σε συνδυασμό με την ένταση στην Ανατολική Μεσόγειο και στο Αιγαίο, αυτό που απαιτείται είναι να βρισκόμαστε σε εγρήγορση, σε αυτοσυγκράτηση, αλλά, προπάντων, σε εθνική συνεννόηση, την οποία το Κίνημα Αλλαγής έχει αποδείξει, πολλάκις, ότι επιδιώκει πάση θυσία, όπως είπε και η Πρόεδρός μας, η κυρία Φώφη Γεννηματά.

Από το βήμα της Επιτροπής, έχω χρέος να επαναλάβω ότι η Ελλάδα οφείλει να επιδείξει ετοιμότητα, κινητικότητα και ψυχραιμία απέναντι στις απρόκλητες δηλώσεις και ενέργειες και, μέσα από τη διπλωματική οδό, να συνεχίσει να οικοδομεί συμμαχίες στο επίπεδο της Ευρωπαϊκής Ένωσης και του ΝΑΤΟ, έχοντας πάντοτε ως γνώμονα την τήρηση του Διεθνούς Δικαίου.

Οι τρεις Συμφωνίες, λοιπόν, έρχονται στον κατάλληλο χρόνο.

Φυσικά και οφείλει η Ελλάδα να προωθεί την οικοδόμηση συνεργασιών για την αντιμετώπιση των προκλήσεων, που πηγάζουν από το ρευστό γεωπολιτικό περιβάλλον της περιοχής.

Οι Συμφωνίες με το Ισραήλ και τη Ρωσία έχουν παραπλήσιο περιεχόμενο και αφορούν τη συνεργασία στην καταπολέμηση νέων μορφών διασυνοριακής εγκληματικότητας.

Η Συμφωνία με τη Βουλγαρία επεκτείνει γεωγραφικά μια ήδη υπάρχουσα, από το 2008 Συμφωνία, προς την κατεύθυνση της περαιτέρω ενσωμάτωσης της γειτονικής χώρας στις θεμελιώδεις ελευθερίες που καθορίζουν την Ευρωπαϊκή ένωση, όπως είναι χαρακτηριστικά η ελευθερία κίνησης προσώπων στον χώρο Σένγκεν.

Έρχονται, θα έλεγα, σε κατάλληλο χρόνο οι τρεις Συμφωνίες, αλλά, παράλληλα, έρχονται και με μία καθυστέρηση. Όχι τόσο η Συμφωνία με τη Ρωσία, εν πάση περιπτώσει, έρχεται 2 χρόνια μετά την υπογραφή της και αυτό δεν είναι ασυνήθιστο, αλλά η Συμφωνία με το Ισραήλ υπεγράφη το 2013 και έρχεται για κύρωση το έτος 2020. Η προηγούμενη, την οποία αναθεωρεί, είχε υπογραφεί το 1995 και κυρώθηκε αμέσως, έναν χρόνο μετά.

Αναρωτιέμαι, γιατί τόσο μεγάλη καθυστέρηση.

Δεν λέω ότι φταίει το Υπουργείο, σήμερα, αλλά θα πρέπει να μας εξηγήσει γιατί έχουν μεσολαβήσει τόσες κυβερνήσεις και έχει καθυστερήσει τόσο πολύ η Κύρωση της Συμφωνίας με το Ισραήλ.

Αλλά, και με τη Βουλγαρία. Το 2008, υπεγράφη η αρχική Συμφωνία και κυρώθηκε το 2009. Η ανταλλαγή των ρηματικών διακυμάνσεων, την οποία ερχόμαστε να κυρώσουμε σήμερα, έγινε το 2013 και 2014 και μόλις το 2020, έξι χρόνια μετά, έρχεται η Συμφωνία και κύρωση στη Βουλή.

Η ερώτηση είναι, ειλικρινής. Θέλω να καταλάβω γιατί τόση μεγάλη καθυστέρηση.

Σε σχέση με το Ισραήλ τώρα. Η προσέγγιση που έχουμε επιτύχει τα τελευταία χρόνια με το Ισραήλ, η αναβάθμιση των σχέσεών μας με αυτή τη χώρα, η οποία αποτελεί έναν σημαντικό γεωπολιτικό εταίρο πια, είναι μία επιλογή που προωθήθηκε τολμηρά και αποτελεσματικά από την Κυβέρνηση Παπανδρέου την περίοδο 2009-2011. Πρόσφατα, η Βουλή μας κύρωσε με το ν.4705 την αμυντική συμφωνία Ελλάδας-Ισραήλ, την οποία το Κίνημά μας υπερψήφισε.

Επιπλέον, το Ισραήλ, πρέπει να έχουμε υπόψη μας, ότι διευρύνει κι αυτό τα ερείσματά του. Προχώρησε σε μια εξόχως ιστορική προσέγγιση. Αναφέρομαι στη συμφωνία του κράτους αυτού με τα Ηνωμένα Αραβικά Εμιράτα και την εξομάλυνση των διπλωματικών τους σχέσεων, τον περασμένο Αύγουστο. Αυτή η εξέλιξη αλλάζει καθοριστικά το σκηνικό στη Μέση Ανατολή και την Νοτιοανατολική Μεσόγειο και δείχνει ότι κράτη με παραδοσιακή αντιπαλότητα, με παρελθόν εχθρότητας, μπορούν να συνυπάρξουν ειρηνικά και να βρουν ένα κοινό εποικοδομητικό σημείο συνεννόησης και συνεργασίας.

Η προς κύρωση συμφωνία που συζητάμε σήμερα αποτελεί μια έμμεση συμπλήρωση της συνεργασίας των δύο χωρών, αυτή τη φορά στον τομέα της δημόσιας ασφάλισης και, όπως είπα, αποτελεί, ουσιαστικά, προέκταση της προηγούμενης, μεταξύ των δύο χωρών, συμφωνίας, που είχε κυρωθεί με το ν.2383/1996 και αφορούσε στη συνεργασία των δύο κρατών με έμφαση στη διακίνηση των ναρκωτικών και την τρομοκρατία.

Τώρα, επεκτείνεται σε μια ευρεία γκάμα τομέων ενδιαφέροντος, όπως αναφέρεται στο άρθρο 2 της Συμφωνίας. Μεταξύ αυτών, βλέπω ότι αναφέρεται και σε θέματα προστασίας των δημόσιων μαζικών εκδηλώσεων. Εννοούνται, προφανώς, οι διαδηλώσεις κι αναφέρομαι στον νόμο, τον οποίο ψηφίσαμε πρόσφατα εδώ, στη Βουλή κι εμείς τον υπερψηφίσαμε.

Θα ήθελα, κ. Υπουργέ, την αντίδρασή σας, να δω την άποψή σας, σε μία γνωμοδότηση του Αντεισαγγελέα του Αρείου Πάγου, που είδε πρόσφατα το φως της δημοσιότητας. Ομολογώ πως δεν την έχω διαβάσει, με πληροφόρησαν για αυτήν, οπότε μπορεί να κάνω λάθος σε κάτι. Αν κάνω λάθος, να με διορθώσετε, αλλά η πληροφόρησή μου είναι ότι ο Εισαγγελέας χαρακτηρίζει «αντίθετη με το Σύνταγμα» την πρόβλεψη που περιελήφθη στο νομοσχέδιο τότε, μετά από δική μας επιμονή, ότι θα πρέπει να υπάρχει παρουσία εισαγγελέα και δικιά του απόφαση όταν πρόκειται, να διαλυθεί διαδήλωση, η οποία εκτρέπεται σε διαδήλωση βίαιη. Αυτό είναι κάτι που πρέπει να το ακούσουμε, διότι αν προκύψει ένα τέτοιο κενό δικαίου, υπάρχει σοβαρό πρόβλημα, πλέον, έλλειψης εγγυήσεων στο πως θα διαλυθούν διαδηλώσεις, οι οποίες η Αστυνομία κρίνει ότι εκτρέπονται προς τη βιαιότητα.

Έρχομαι στη συμφωνία με τη Βουλγαρία, η οποία είναι υποψήφιο κράτος-μέλος του χώρου Σένγκεν, όπως η Κροατία και η Ρουμάνια και, προφανώς, ένα κράτος-μέλος που ανήκει στον σκληρό πυρήνα της Ευρωπαϊκής Ένωσης, όπως είναι η χώρα μας, οφείλει να διευκολύνει την ομαλή ένταξη γειτονικών κρατών στα κεκτημένα της Ευρωπαϊκής Ένωσης, όπως είναι το Σένγκεν.

Ως προς την κύρωση της ανταλλαγής των ρηματικών διακοινώσεων μεταξύ Ελλάδας και Βουλγαρίας, αυτή ανατρέχει, μεν, όπως είπα, στην περίοδο 2013-2014, αποκτά, πάντως, πρόσφατα μία επικαιρότητα λόγω της πανδημικής κρίσης, αλλά και του απαράσχεντου της Κυβέρνησης να δεχθεί πολίτες από τις βαλκανικές χώρες.

Είδαμε, τον περασμένο Ιούλιο, ουρές χιλιομέτρων να σχηματίζονται στον Προμαχώνα Σερρών, καθώς χιλιάδες άνθρωποι συνωστίζονταν στα σύνορα, για να περάσουν στη χώρα μας, ανταποκρινόμενοι στην πρόσκληση του Πρωθυπουργού να έρθουν στην Ελλάδα και να κάνουν, με ασφάλεια, τις καλοκαιρινές διακοπές τους. Τα αποτελέσματα αυτής της επιπόλαιης κίνησης της Κυβέρνησης τον Ιούλιο τα ζούμε τώρα. Δεχόμαστε τα χτυπήματα το ένα μετά το άλλο. Το τελευταίο είναι με τη Μεγάλη Βρετανία. Η Σκωτία, η Ουαλία, η Αγγλία δεν δέχονται πλέον - και θα τους βάλουν σε καραντίνα - τουρίστες που προέρχονται από συγκεκριμένα νησιά της χώρας μας.

Θέλουμε να ξέρουμε ποια είναι η στάση της Κυβέρνησης απέναντι σε αυτό.

Θα ήθελα, λοιπόν, κύριε Υπουργέ, να μας ενημερώσετε και ποια είναι η κατάσταση που επικρατεί σήμερα στον Προμαχώνα σχετικά με τη διέλευση από τα σύνορα, κατά πόσον διεξάγονται τεστ από τον ΕΟΔΥ στην περιοχή, αν μπορείτε να μας δώσετε τον αριθμό αφίξεων από τη μέρα που άνοιξαν τα σύνορα με τη Βουλγαρία στις 15 Ιουνίου μέχρι σήμερα και τον αριθμό των τεστ που πραγματοποιήθηκαν.

Κατά τα λοιπά, η Συμφωνία αποτελεί μια γεωγραφική επέκταση της συμφωνίας μεταξύ των δύο χωρών, που έχει υπογραφεί στη Σόφια στις 29 Απριλίου 2008. Αφορά τον κοινό έλεγχο σε σχέση με τη διέλευση των συνόρων και επεκτείνει τη συμφωνία αυτή και στην περιοχή της συνοριακής διόδου Νυμφαίας-Μακάζα, σύμφωνα με τις προβλέψεις του νόμου 3780/2009, λόγω της ολοκλήρωσης των έργων μεταξύ των πόλεων της Κομοτηνής και της Αλεξανδρούπολης εντός της ελληνικής επικράτειας και των πόλεων Χάσκοβο και Κιρτσάλη εντός της βουλγαρικής.

Ως προς τη Ρωσία. Η συμφωνία υπεγράφη από την προηγούμενη Κυβέρνηση του ΣΥΡΙΖΑ τον Δεκέμβριο του 2008 και φέρνει κάποιες τροποποιήσεις της βασικής συμφωνίας μεταξύ Ελλάδας και Ρωσίας που υπεγράφη στην Αθήνα τον Δεκέμβριο του 2001 και κυρώθηκε το 2003. Μάλιστα, στο προοίμιο, ενσωματώνει και διατάξεις του Συμφώνου Φιλίας και Συνεργασίας μεταξύ Ελλάδας και Ρωσίας και τη σύμβαση του Συμβουλίου της Ευρώπης για την προστασία του ατόμου από την επεξεργασία δεδομένων προσωπικού χαρακτήρα.

Τη Συμφωνία την βρίσκουμε θετική σε όλα τα σημεία και γι’ αυτό θα την υπερψηφίσουν και αυτήν.

Στο σημείο αυτό, γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αυγερινοπούλου Διονυσία – Θεοδώρα, Βούλτεψη Σοφία, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Τσαβδαρίδης Λάζαρος, Κελέτσης Σταύρος, Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κωνσταντινίδης Ευστάθιος, Κώτσηρας Γεώργιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Κεφάλα Μαρία - Αλεξάνδρα, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αυγέρη Θεοδώρα (Δώρα), Αυλωνίτης Αλέξανδρος – Χρήστος, Χαρίτου Δημήτριος (Τάκης), Γιαννούλης Χρήστος, Καλαματιανός Διονύσιος – Χαράλαμπος, Κάτσης Μάριος, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Ζαχαριάδης Κωνσταντίνος, Τριανταφυλλίδης Αλέξανδρος (Αλέκος), Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Κεγκέρογλου Βασίλειος, Λιακούλη Ευαγγελία, Παπαναστάσης Νικόλαος, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Παπαναστάσης.

**ΝΙΚΟΛΑΟΣ ΠΑΠΑΝΑΣΤΑΣΗΣ (Ειδικός Αγορητής του ΚΚΕ):** Σήμερα, έχουμε για κύρωση δύο διεθνείς συμφωνίες που αφορούν γενικά την καταπολέμηση του οργανωμένου εγκλήματος, μία με τη Ρωσική Ομοσπονδία και μία με το κράτος του Ισραήλ και μία με τη Βουλγαρία, που αφορά στοιχεία διασυνοριακού ελέγχου.

Είναι γνωστό ότι το ΚΚΕ έχει προτείνει και έχει στηρίξει μέτρα κατά του οργανωμένου εγκλήματος, μέτρα που αποσκοπούν στην προστασία της ανθρώπινης ζωής, που βάζουν φραγμό στη διακίνηση ανθρώπων και ανθρωπίνων οργάνων, στην εκμετάλλευση της πορνείας. Έχει τοποθετηθεί κατά των ναρκωκυκλωμάτων της παρασκευής και διακίνησης ναρκωτικών, έχει καταδικάσει την εκμετάλλευση προσφύγων και μεταναστών.

Μέσα από αυτά και άλλα πολλά προβλήματα, το κόμμα μας έχει αναδείξει την ουσία αυτής της πλευράς της καπιταλιστικής ζούγκλας, δηλαδή, ότι η φτώχεια, η ανεργία, το οργανωμένο έγκλημα, το λαθρεμπόριο όπλων, ναρκωτικών και καυσίμων, το ξέπλυμα βρώμικου χρήματος, η εμπορία ανθρώπων και η πορνεία είναι φαινόμενα απολύτως σύμφυτα με τον καπιταλισμό. Πηγάζουν από τον ίδιο τον καπιταλιστικό τρόπο παραγωγής, όπου κυρίαρχος κανόνας και νόμος είναι το κυνήγι του κέρδους για τους μονοπωλιακούς ομίλους, για το κεφάλαιο.

Επί της ουσίας, όλα αυτά συνιστούν, από καιρό πριν, επιχειρηματικές δραστηριότητες, δραστηριότητες που καλύπτονται μέσα από εμπλοκή κρατών, κυβερνήσεων, υπηρεσιών ασφάλειας. Υπάρχει, πλέον, ολόκληρη σειρά αποκαλύψεων που αποδεικνύει αυτές τις εμπλοκές. Με δυο λόγια, είναι τομείς κερδοφορίας μεγάλων συμφερόντων που, όμως, μένουν στο απυρόβλητο. Η σαπίλα του συστήματος έχει φτάσει μέχρι το κόκκαλο και αυτό γεννά μια πολύ επικίνδυνη κατάσταση που δεν αντιμετωπίζεται με ορισμένα πυροσβεστικού τύπου μέτρα.

Η αποθέωση της επιχειρηματικής δραστηριότητας και του κέρδους, οι ιμπεριαλιστικοί ανταγωνισμοί μέσα στους οποίους χρησιμοποιούνται και τέτοιου είδους εγκληματικά κυκλώματα, γεννούν, ανακυκλώνουν, δημιουργούν νέους εγκληματικούς μηχανισμούς, που όμως μένουν στο σκοτάδι για πολλά χρόνια. Είναι προκλητικό και συνάμα παραπλανητικό να απευθύνεστε, δήθεν, στο λαό, παρουσιάζοντας και ενοχοποιώντας ταυτόχρονα σαν αιτίες του διασυνοριακού εγκλήματος και της διακίνησης ανθρώπων και ναρκωτικών, τις σημαντικές γεωπολιτικές ανακατατάξεις στην περιοχή της ανατολικής Ευρώπης και της βαλτικής χερσονήσου. Η διατύπωση είναι δική σας. Αυτές δηλαδή οι γεωπολιτικές ανακατατάξεις που δήθεν ενοχοποιείτε για τη ραγδαία αύξηση της εγκληματικότητας στην ανατολική Ευρώπη και τα βαλκάνια.

Τι, άραγε, προκάλεσαν αυτές και γιατί; Το γνωρίζουν ακόμα και οι πέτρες. Είναι απόρροια των επεμβάσεων των συμμάχων σας, των ΗΠΑ, του ΝΑΤΟ της ΕΕ, αλλά και της Γαλλίας και της Γερμανίας. Στόχος αυτών των βίαιων αιματηρών επεμβάσεων δεν ήταν άλλος από την ένταξη αυτών των χωρών στη σφαίρα επιρροής τους. Σε αυτήν ακριβώς τη βία συμμετείχαν πολύμορφα και οι ελληνικές κυβερνήσεις του ΠΑΣΟΚ και της Νέας Δημοκρατίας και του ΣΥΡΙΖΑ. Υπάρχει στο λαό καμιά αμφιβολία για αυτό; Απολύτως καμία, όμως σήμερα ανενδοίαστα, αντί να απολογηθείτε για τη βία, τους σκοτωμούς, τους ξεριζωμένους, εκμεταλλεύεστε τα δύσοσμα απόνερά τους.

Οι συμβάσεις που έρχονται σήμερα στη Βουλή και οι προβλέψεις τους όχι μόνο δεν αντιμετωπίζουν την ουσία, αλλά πολύ περισσότερο την κρύβουν, εμπεριέχοντας επιπλέον πολύ επικίνδυνες διατάξεις. Όσον αφορά τη συμφωνία με τη Ρωσία για την καταπολέμηση του εγκλήματος, όπως τη βαφτίζετε, είναι ιδιαίτερα εμφανής η πρόθεσή σας να προωθήσετε αντιλαϊκές λύσεις. Για παράδειγμα, στο άρθρο 2, όπως αυτό διαμορφώνεται μέσα από τις προτάσεις σας, αναφέρεστε στην αντιμετώπιση εξτρεμιστικών και τρομοκρατικών οργανώσεων και αντίστοιχων ενεργειών.

Στην ουσία, νομιμοποιείτε τους «τρομονόμους», αυτούς που η ερμηνεία τους, άρα και η εφαρμογή τους, μπορούν να εφαρμοστούν ποικιλοτρόπως, να γίνουν δηλαδή «λάστιχο», πάντα, όμως, με στόχο την ευκαιριακή εργαλειοποίησή τους κατά του λαϊκού κινήματος και την πάλη τους εναντίον της πολιτικής δράσης των αστικών κρατών, για να ανοίγει ο δρόμος εφαρμογής της αντιλαϊκής πολιτικής και για να δικαιολογούνται οι ιμπεριαλιστικοί σχεδιασμοί.

Στο ίδιο επίσης άρθρο, το δεύτερο, προβλέπεται συνεργασία για την εξασφάλιση της δημόσιας τάξης και ασφάλειας. Η αναφορά αυτή συνδέεται άμεσα με το προηγούμενο. Για ποιο πράγμα άραγε μιλάμε; Πώς δηλαδή σε συνεργασία με το Ρωσικό Κράτος και τις ειδικές υπηρεσίες θα γίνεται παρέμβαση όποτε κρίνουν στο θέμα της δημόσιας τάξης και ασφάλειας; Όλα αυτά είναι πολύ επικίνδυνα ζητήματα και χωρούν απεριόριστες ερμηνείες. Κρύβουν κινδύνους για το λαό μας και τους άλλους λαούς. Πολύ εύκολα μπορούν να στραφούν κατά αγωνιστών που αντιτάσσονται σε αντιλαϊκά σχέδια και πολιτικές και έχουμε παραδείγματα τόσο στην Ελλάδα όσο και στη Ρωσία και το Ισραήλ.

Όσο αφορά την αντίστοιχη συμφωνία με το κράτος-δολοφόνο του Ισραήλ, είναι μια συμφωνία που «ξεπλένει» απροκάλυπτα το δολοφονικό ρόλο αυτού του κράτους κατά του παλαιστινιακού λαού και των λαών της περιοχής, αλλά και του ίδιου του ισραηλιτικού λαού και της πάλης του. Είναι μια συμφωνία που γίνεται στο πλαίσιο της προωθούμενης αναβάθμισης των πολιτικών, οικονομικών και στρατιωτικών σχέσεων με την εγκληματική μηχανή του ισραηλινού κράτους, ενός κράτους που δεν έχει τον παραμικρό ενδοιασμό να σκοτώνει ακόμα και μικρά παιδιά και ηλικιωμένους που παλεύουν κατά της κατοχής, που παλεύουν για να έχουν πατρίδα, ενός κράτος που φυλακίζει χιλιάδες αγωνιστές, βομβαρδίζει άλλες χώρες, καταπατά βάναυσα πλειάδα διεθνών συνθηκών, ενός κράτους που προκλητικά χρησιμοποιεί βόμβες αμερικανικής κατασκευής, κατακαίγοντας αποδεδειγμένα τους Παλαιστίνιους ζωντανούς μέσα στις ίδιες τους τις πόλεις, ραντίζοντάς τους τους με λευκό φωσφόρο και ας το απαγορεύει το Πρωτόκολλο 3 της Σύμβασης της Γενεύης του 1980.

Η διεθνής ευαισθησία απέναντι σ’ αυτά τα αισχρά εγκλήματα περισσεύει, μαζί και η δική σας. Κι όμως αυτό το κράτος με τις φρικαλεότητές του, τόσο η κυβέρνηση της Ν.Δ. όσο και αυτή του ΣΥ.ΡΙΖ.Α. εχθές και σήμερα στηρίζουν φανατικά, διαμορφώνοντας μέσα από αυτή τη στήριξη βασικούς άξονες της Συμφωνίας που μας φέρνετε σήμερα για ψήφιση.

Το Κομμουνιστικό Κόμμα Ελλάδας δεν τρέφει αυταπάτες. Λέμε ξεκάθαρα ότι η αιτία που γεννά και αναπαράγει τις αιτίες εγκληματικότητας είναι ο καπιταλισμός, άρα και τα πολιτικά κόμματα που τον στηρίζουν είναι ακατάλληλα για να τον καταπολεμήσουν. Καθήκον των εργαζομένων είναι η συλλογική δράση για την ανατροπή αυτού του κοινωνικοοικονομικού σχηματισμού, για την εγκαθίδρυση του κομμουνισμού. Όπως είπε και ο Λένιν, ξέρουμε πως η ριζική κοινωνική αιτία των εκτρόπων που αποτελούν παράβαση των κανόνων συμβίωσης είναι η εκμετάλλευση των μαζών, η φτώχεια και η εξαθλίωση τους. Με την εξάλειψη αυτής της βασικής αιτίας τα έκτροπα θα αρχίσουν αναπόφευκτα να απονεκρώνονται. Τα υπόλοιπα είναι άλλα λόγια να αγαπιόμαστε.

Το Κομμουνιστικό Κόμμα Ελλάδας καταψηφίζει και τις δύο αυτές Συμφωνίες.

Όσον αφορά τη Συμφωνία με τη Βουλγαρία, θεωρούμε ότι η, προς κύρωση, Συμφωνία μεταξύ των δύο κυβερνήσεων, εκτός των άλλων, έχει σαν στόχο να προετοιμάσει το έδαφος, να διαμορφώσει κατά κάποιο τρόπο τις προϋποθέσεις για την πλήρη ένταξη της Βουλγαρίας στο λεγόμενο Κεκτημένο της Schengen, με το οποίο διαφωνούμε και για το οποίο επανειλημμένως έχουμε εκφράσει τις αντιρρήσεις μας. Ως γνωστόν, η Βουλγαρία με τη Ρουμανία και την Κροατία δεν αποτελούν μέρος της Ζώνης Schengen. Δεν υποτιμάμε σε καμία περίπτωση την ανάγκη συνεργασίας μεταξύ των χωρών σχετικά με τον διασυνοριακό έλεγχο για την αντιμετώπιση του οργανωμένου εγκλήματος, όμως θεωρούμε ότι, ειδικά στις σημερινές συνθήκες, στα πλαίσια μιας Ευρωπαϊκής Ένωσης που, με όση χρυσόσκονη κι αν την πασπαλίσετε, δήθεν ότι συγκροτεί έναν χώρο ελευθερίας, ασφάλειας και δικαιοσύνης, με σεβασμό των θεμελιωδών δικαιωμάτων, όπως αναφέρεται στο σχετικό σχέδιο που κυρώνουμε σήμερα. Και αυτή η συνεργασία είναι υποταγμένη σ’ αυτό που ονομάζουμε εμείς αντιτρομοκρατικά, αντιμεταναστευτικά δόγματα της Ευρωπαϊκής Ένωσης που, στο παρελθόν, αξιοποιήθηκαν για προληπτικούς πολέμους για το χτύπημα των λαϊκών κινημάτων.

Κατά συνέπεια, καταψηφίζουμε αυτή τη Συμφωνία, η οποία έχει σαν στόχο να αντιμετωπίσει τη λεγόμενη παράνομη μετανάστευση που, στην πραγματικότητα, μεταφράζεται σε έναν ανηλεή διωγμό προσφύγων μεταναστών, μετατρέπει αφενός τις χώρες σε κυνηγούς μεταναστών και προσφύγων και αφετέρου σε χώρους στρατοπέδων συγκέντρωσης. Γι’ αυτό τον λόγο, θα καταψηφίσουμε και αυτή τη Συμφωνία.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής)**: Τον λόγο έχει ο κ. Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης)**: Κυρίες και κύριοι συνάδελφοι, κύριε Υπουργέ, σήμερα ήρθαμε, ουσιαστικά, να κυρώσουμε δύο Συμφωνίες, οι οποίες είναι πάνω - κάτω για τα ίδια πράγματα, είναι για συνεργασία στην καταπολέμηση του εγκλήματος και σε θέματα δημόσιας ασφάλειας. Η μία είναι με το κράτος του Ισραήλ και η άλλη μια κύρωση πρωτοκόλλου τροποποιητικού της Συμφωνίας μεταξύ της Κυβέρνησης της Ελληνικής Δημοκρατίας και της Ρωσικής Κυβέρνησης για συνεργασία του δικού μας Υπουργείου Δημόσιας Τάξης, δηλαδή, του Υπουργείου Προστασίας του Πολίτη τώρα και του Υπουργείου Εσωτερικών της Ρωσικής Ομοσπονδίας για την καταπολέμηση του εγκλήματος. Η Συμφωνία αυτή ήταν της 6ης Δεκεμβρίου του 2001.

Άκουσα με προσοχή αυτά που ελέχθησαν και δεν μπορώ να καταλάβω, όταν μιλάμε για ασφάλεια, άραγε, τι εννοούμε; Εννοούμε ότι έχει δικαίωμα ο κάθε Έλληνας και η κάθε Ελληνίδα να ξυπνάνε το πρωί, να χαιρετούν τα παιδιά τους, να πηγαίνουν στη δουλειά τους και να γυρνούν το βράδυ στο σπίτι τους με ασφάλεια; Νομίζω ότι κανένας δε θα πει «όχι» σε αυτό. Ξέρετε πάρα πολύ καλά ότι υπάρχουν πράγματα, τα οποία, στη ζωή μας έρχονται και τα βλέπουμε ξαφνικά μπροστά μας. Παραδείγματα πολλά, δεν θέλω να αναφερθώ σε ονόματα, αλλά για σκεφτείτε το πρωί να χτυπήσει κάποιος το κουδούνι του σπιτιού και να είναι ένας ληστής ή ένας τρομοκράτης.

Πώς μπορούμε να ασκήσουμε τα πολιτικά μας και ατομικά μας δικαιώματα καλύτερα; Όταν έχουμε ασφάλεια, προφανώς. Νομίζω ότι κανένας δεν θα πει «όχι» πάνω σε αυτά, γιατί ακούστηκαν πράγματα, τα οποία δεν μπόρεσα να καταλάβω και, κυρίως, από την πλευρά του Κομμουνιστικού Κόμματος. Για το Ισραήλ, για τον δολοφόνο των λαών. Εδώ, μιλάμε για δύο κυρώσεις, για μία κύρωση μιας συμφωνίας που θα παρέχει και στις δύο χώρες ό,τι δυνατόν καλύτερα μέτρα υπάρχουν, για να μπορέσουμε να αντιμετωπίσουμε την τρομοκρατία, την εγκληματικότητα σε όλο της το εύρος. Αν θέλετε, μπορούμε να αναλύσουμε τι σημαίνει εγκληματικότητα και βέβαια, την καθημερινή ασφάλεια των πολιτών μας.

Περνάμε μια πολύ βαθιά κρίση. Έχουμε τρία θέματα, τα οποία, το τελευταίο χρονικό διάστημα, μας ταλανίζουν. Είναι το εθνικό μας θέμα με την Τουρκία, είναι η λαθρομετανάστευση που ξεκίνησε χρόνια πριν και τους τελευταίους μήνες είχε γιγαντωθεί και ακόμα, αυτή τη στιγμή, παρελαύνουν και αλωνίζουν λαθρομετανάστες από τον Έβρο. Έχουμε τον κορωνοϊό, μία πανδημία και την οποία, βλέπετε πώς κυκλοφορεί πλέον ο κόσμος.

Τα γεγονότα, λοιπόν, αυτά, ανεξάρτητα από σκοπιμότητες, ανεξάρτητα από λαϊκισμούς, ανεξάρτητα από το ποιος φταίει ή όχι, θέτουν επιτακτικά ένα πρόβλημα και ένα αίτημα της ελληνικής κοινωνίας: Να κατοχυρώσουμε και να εγγυηθούμε τη δημόσια ασφάλεια των πολιτών. Καθήκον της Δημοκρατίας μας είναι η δημόσια ασφάλεια χωρίς διακρίσεις. Δεν υπάρχει πλούσιος και φτωχός. Το ίδιο πρέπει να είμαστε και στον πλούσιο και στο φτωχό. Όχι λεηλασίες και καταστροφές.

Ερχόμαστε τώρα στις κυρώσεις της Συμφωνίας. Γιατί, μία Συμφωνία με το Ισραήλ σε θέματα αντιμετώπισης εγκληματικότητας και δημόσιας ασφάλειας δεν θα ήταν καλή; Γιατί, από εκεί πρέπει να βγάλουμε τα αρνητικά για να δούμε αν υπάρχουν θετικά. Εγκλήματα, οργανωμένο έγκλημα, ναρκωτικά, οικονομικό έγκλημα, εμπόριο ανθρώπων, παράνομη μετανάστευση, λαθρομετανάστευση, ηλεκτρονικό έγκλημα, τρομοκρατία, χρηματοδότησή της και πάμε, βέβαια, και στη δημόσια ασφάλεια, εκτός από αυτά που προανέφερα. Είναι η διαχείριση καταστάσεων έκτακτης ανάγκης, Πυροσβεστική Υπηρεσία και λοιπά.

Γνωρίζουμε πάρα πολύ καλά ότι το Ισραήλ είναι ένα κράτος μικρό. Είναι περίπου σαν την πατρίδα μας και έχει γύρω γύρω εχθρούς. Όμως, έχει κατορθώσει και είναι πρωτοπόρος σε ορισμένα πράγματα. Μπορεί, άραγε, κάποιος να εγγυηθεί, κύριε Υπουργέ, την ασφάλεια των πολιτών 100%; Όχι. Είναι σίγουρο αυτό. Όμως, σκεφτείτε τι γινότανε στις τρομοκρατικές επιθέσεις και θέλω να το σκεφτούμε όλοι πάρα πολύ καλά αυτό, για να καταλάβουμε πόσο σημαντική είναι η βοήθεια χωρών, οι οποίες έχουν ανεπτυγμένο το αίσθημα αυτό της ασφάλειας της πατρίδας τους, των υπηκόων τους, των ανθρώπων, δηλαδή, που ζουν στη γη τους.

Σκεφτείτε πόσες φορές έχουμε δει, στο πρόσφατο παρελθόν, τρομοκρατικές ενέργειες σε αεροδρόμια, τρομοκρατικές ενέργειες σε σταθμούς μετρό, σε σταθμούς τρένων. Τι γινόταν την άλλη μέρα; Έβγαινε ο στρατός έξω, έβγαινε η αστυνομία έξω και έβλεπες να κυκλοφορούν, στις Βρυξέλλες ή στη Γαλλία, άνδρες οπλισμένοι. Όμως, αυτό είναι το ζητούμενο; Αυτό οφείλει να κάνει μια σοβαρή δημοκρατική κοινωνία; Ή να προλαβαίνει το έγκλημα; Πώς θα το προλάβει το έγκλημα; Μόνο όταν εφαρμοστούν ορισμένοι κανόνες.

Το Ισραήλ, λοιπόν, είναι μια χώρα με έντονο παρελθόν. Πρόκειται για μια σταθερή και τεράστια δύναμη στις εξελίξεις της Ανατολικής Μεσογείου, μία χώρα που πολλές φορές έχει δηλώσει την αντίθεσή της με τη μισαλλοδοξία, τον εθνικισμό και την πολεμική της Τουρκίας. Επομένως, κάθε συμφωνία με το Ισραήλ, σε διάφορους τομείς, όπως ο πολιτισμός, τα εξοπλιστικά, η εθνική άμυνα, η καταπολέμηση της εγκληματικότητας, ενισχύει και εμπλουτίζει τις σχέσεις των δύο χωρών και αυξάνει τις δυνάμεις τους και στη Μέση Ανατολή, αλλά και στην Ανατολική Μεσόγειο που μας ενδιαφέρει περισσότερο από ποτέ.

Επί της ουσίας, για να μη μακρηγορώ, μέσω του παρόντος, τα δύο κράτη θα συνεργαστούν και καλώς θα συνεργαστούν για την καταπολέμηση του οργανωμένου εγκλήματος, της διακίνησης ανθρώπων, της τρομοκρατίας, της παραγωγής μεταφοράς ναρκωτικών, της πλαστογραφίας, της παράνομης κατασκευής και χρήσης όπλων, της παραχάραξης νομισμάτων, καθώς και των οικονομικών εγκλημάτων. Επίσης, θα συνεργαστούν για την εξιχνίαση και την αποτροπή εγκλημάτων κατά της ζωής, της αξιοπρέπειας και της ελευθερίας και θα εντείνουν τη συνεργασία για την πρόοδο των επιστημών και της τεχνολογίας που αφορούν τη δημόσια ασφάλεια.

Τώρα, όσον αφορά την Κύρωση του πρωτοκόλλου τροποποιητικής συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Ρωσικής Ομοσπονδίας. Τέλος της δεκαετίας, κυρίες και κύριοι, του ‘80 και αρχές δεκαετίας του ’90, όπως ξέρουμε, συνέβησαν τεράστιες γεωπολιτικές αλλαγές σε πολλά κράτη τόσο των Βαλκανίων όσο και της Ανατολικής Ευρώπης και πρώην Σοβιετικής Ένωσης. Έτσι, με αυτά τα ανεξάρτητα κράτη που δημιουργήθηκαν, ένα από αυτά, η Ρωσία, οδηγηθήκαμε σε σύναψη διμερών διεθνών συμφωνιών, για να ενισχύσουμε και γεωπολιτικά και γεωστρατηγικά τη χώρα και να επιλύσουμε από κοινού προβλήματα, όπως η εγκληματικότητα. Ένα διεθνές φαινόμενο, το είπα και προηγουμένως, δεν έχει σύνορα η εγκληματικότητα, χρησιμοποιεί σύγχρονες μεθόδους με τη βοήθεια της τεχνολογίας και, πώς τα καταφέρνει, πάντα προηγείται των υπηρεσιών ασφαλείας.

Η σημερινή συμφωνία είναι ουσιαστικά μια τροποποίηση της συμφωνίας της 6/12/2001. Σε ορισμένα σημεία και κυρίως σε αυτό της πραγματικής ονομασίας και της αρμοδιότητας, κύριε Υπουργέ, το Υπουργείο Προστασίας του Πολίτη θα έχει να κάνει με το Υπουργείο Εσωτερικών της Ρωσίας, προφανώς. Το πεδίο, λοιπόν, εφαρμογής της συμφωνίας παρουσιάζεται στο άρθρο 2 του πρωτοκόλλου και αφορά μια πληθώρα εγκλημάτων. Τα είπα και προηγουμένως. Επαναλαμβάνω, όμως και για τη Ρωσία, εγκλήματα κατά της ανθρώπινης ζωής, υγείας, ελευθερίας, αξιοπρέπειας, τρομοκρατικές ενέργειες, διαφθορά, διακίνηση όπλων, πυρομαχικών, ναρκωτικών και πυρηνικών, οικονομικό έγκλημα, ξέπλυμα μαύρου χρήματος, ηλεκτρονικό έγκλημα, διακίνηση ανθρώπων, το trafficking, παράνομο εμπόριο, παραγωγή πλαστών χαρτονομισμάτων, κλοπές οχημάτων.

Είδαμε, πολλές φορές, τα τελευταία χρόνια, άνθρωποι οι οποίοι από τα ανατολικά κράτη, μπαίνοντας στην πατρίδα μας, αν πάτε και δείτε στις φυλακές, είναι σκληροί κακοποιοί, άνθρωποι οι οποίοι έχουν έρθει από τα κράτη αυτά. Η Ρωσική Ομοσπονδία έχει πολύ προηγμένα συστήματα πληροφοριών. Μπορεί, δηλαδή, να βοηθήσει την Ελληνική Κυβέρνηση, την εκάστοτε ελληνική κυβέρνηση και τις αρχές ασφαλείας, για πληροφορίες, για ανίχνευση προσώπων οι οποίοι μπαίνουν, για ανθρώπους οι οποίοι καταζητούνται και οι οποίοι έχουν μπει πιθανόν στην πατρίδα μας, για τη λαθρομετανάστευση. Όλα αυτά επιτυγχάνονται με την αμοιβαία ανταλλαγή πληροφοριών, γνώσεων για τις νέες μορφές εγκλημάτων. Σημαντική είναι η συνεργασία των δύο χωρών στην ανταλλαγή πληροφοριών για την παράνομη μετανάστευση, πράγμα το οποίο αδιαμφισβήτητα αποτελεί από τα βασικά προβλήματα της χώρας μας.

Περαιτέρω, σύσφιξη σχέσεων προβλέπεται και στο άρθρο 10 του Πρωτοκόλλου, το οποίο σύμφωνα με την τροποποίηση του παρόντος προβλέπει την αποστολή αντιπροσώπων από αρμόδιους αστυνομικούς συνδέσμους του ενός κράτους προς το άλλο.

Συμπέρασμα. Το παρόν αφορά μια διμερή Συμφωνία του παρελθόντος μεταξύ της χώρας μας και της Ρωσίας, στην οποία προστίθενται και οι διάταξη του Συμφώνου φιλίας και συνεργασίας μεταξύ των δύο χωρών του 1993 και της Σύμβασης του Συμβουλίου της Ευρώπης για την προστασία του ατόμου από την αυτοματοποιημένη επεξεργασία δεδομένων του προσωπικού χαρακτήρα του 1981.

Κυρίες και κύριοι, η τρίτη κύρωση Συμφωνίας είναι μεταξύ Κυβέρνησης της Ελληνικής Δημοκρατίας και της Κυβέρνησης της Δημοκρατίας της Βουλγαρίας για κοινό έλεγχο συνοριακή δίοδο Νυμφαίας – Μακάζα, η οποία συνομολογήθηκε, με ανταλλαγή ρηματικών διακοινώσεων, στην Αθήνα στις 6 Νοεμβρίου 2013 και στη Σόφια στις 17 Ιουλίου 2014, αντίστοιχα. Το παρόν αποτελεί μία κύρωση των ρηματικών διακοινώσεων μεταξύ του Υπουργείου Εξωτερικών της Ελλάδας και της Βουλγαρίας, για κοινό έλεγχο στη συνοριακή δίοδο Νυμφαίας – Μακάζα, η διάνοιξη της οποίας λαμβάνει η χώρα σύντομα.

Βασίζεται στο νόμο 3780/2009, Κύρωση της Συμφωνίας μεταξύ της Κυβέρνησης της Ελληνικής Δημοκρατίας, όπως είπαμε, με την Κυβέρνηση Βουλγαρίας. Προβλέπει ότι ο απαραίτητος έλεγχος για την είσοδο και έξοδο της συνοριακής διέλευσης Κούλατα - Προμαχώνα θα γίνεται για το οδικό δίκτυο στον Προμαχώνα και για το σιδηροδρομικό δίκτυο στο σημείο Κούλατα, σύμφωνα με το άρθρο 1, παράγραφος 5. Οι ρηματικές διακοινώσεις αφορούν τον κοινό έλεγχο στη συνοριακή δίοδο Νυμφαίας – Μακάζα, σύμφωνα με αυτές, τα δύο υπουργεία υπόσχονται να ανακατασκευαστεί καθώς ολοκληρώθηκε το σύγχρονο οδικό δίκτυο μεταξύ Κομοτηνής - Αλεξανδρούπολης και Χάσκοβο – Γκίρτζαλι.

Πρόκειται για ένα εγχείρημα, το οποίο θα επιβαρύνει το κράτος περίπου σύμφωνα με την Έκθεση του Γενικού Λογιστηρίου του Κράτους 95.000 ευρώ. Σύμφωνα με το άρθρο 1, παράγραφο 6 του νόμου 3780/2009, τα συμβαλλόμενα μέρη μπορούν να επεκτείνουν την εφαρμογή των συμφωνηθέντων και σε άλλες συνοριακές διελεύσεις. Εδώ, πρέπει να πούμε ότι έχουμε, μέχρι στιγμής, τέσσερα κοινά σημεία συνοριακής διέλευσης. Είναι το Ίλιντεν - Εξοχή, το Σβίλεγκραντ - Ορμένιο, το Ζλάντογκραν – Θέρμες, του νομού Ξάνθης και τα Κούλατα - Προμαχώνας. Έτσι, ο νέος κάθετος άξονας Κομοτηνής - Νυμφαίας - Μακάζας θα είναι το πέμπτο κοινό σημείο διέλευσης των συνόρων Βουλγαρίας - Ελλάδας και αποτελεί μέρος του διευρωπαϊκού άξονα. Ο άξονας 10 είναι αυτός που περνάει από τα Σκόπια. Ο άξονας 9 είναι εδώ που συνδέει την Εγνατία Οδό με το συνοριακό φυλάκιο Μάκαζας και το κύριο οδικό δίκτυο της Βουλγαρίας.

Εδώ, πρέπει να πούμε ότι υπάρχουν και θετικά και αρνητικά σημεία. Αναμφίβολα, μια κατασκευή ενός ακόμα συνοριακού σταθμού μεταξύ Ελλάδας και Βουλγαρίας θα συμβάλει στην ανάπτυξη του εμπορίου και στη μείωση του απαιτούμενου χρόνου μεταφοράς προϊόντων. Επίσης, θα συμβάλει στην αύξηση των επισκεπτών ταξιδιωτών εκατέρωθεν. Ίσως να επιφέρει και περισσότερα έσοδα στο κράτος και θα τονώσει την τοπική οικονομία. Θα αυξήσει τον αριθμό των παραθεριστών κατά τους θερινούς μήνες ένθεν και ένθεν. Ο Πρόεδρος του Εμπορικού και Βιομηχανικού Επιμελητηρίου Ροδόπης, κύριος Νίκος Αγγελίδης, δήλωσε πριν από λίγο καιρό ότι ο φόβος υπάρχει και τον έχουμε διατυπώσει εδώ και ένα χρόνο και έχουμε κινητοποιήσει - γιατί πρέπει να ακούμε και τους ανθρώπους οι οποίοι γνωρίζουν καλύτερα τα πράγματα από εμάς - τις αρχές πολλές φορές μάλιστα και με ριζοσπαστικές ενέργειες αφού φτάσαμε μέχρι να κάνουμε κατάληψη τη δίοδο του Αγίου Κωνσταντίνου στην Ξάνθη. Το θέμα του παραεμπορίου και του λαθρεμπορίου από την Βουλγαρία είναι τρομερή πληγή.

Κύριοι συνάδελφοι, πρέπει αυτό να το δεχτούμε. Υπάρχει τρομερό παραεμπόριο. Τα τελευταία δέκα χρόνια, ο Έλληνας, λόγω των υψηλών τιμών, του «στραγγαλισμού» του μισθού του, βιώνει το κριτήριο επιλογής και αγοράς προϊόντων και έχει αλλάξει πάρα πολύ σε σχέση με το παρελθόν. Ο Έλληνας νοικοκύρης, για να καλύψει τις ανάγκες του νοικοκυριού του και των μελών της οικογένειάς του, μετράει και το παραμικρό σεντς πλέον. Πολλοί προτιμούν να μεταβούν σε κοντινές βουλγαρικές πόλεις, προκειμένου να κάνουν τα ψώνια τους για να βγάλουν πέρα το μήνα. Όλοι γνωρίζουμε για ποιους λόγους οδηγήθηκε εκεί ο μέσος Έλληνας και πρέπει να καταλάβουμε όλοι -και το έχουμε πει εμείς στην Ελληνική Λύση πάρα πολλές φορές από την πρώτη στιγμή- ότι πρέπει να θεσμοθετούμε και να μειώνουμε τις τιμές των εγχώριων προϊόντων, να ρίξουμε τον ελληνικό ΦΠΑ στον Έλληνα παραγωγό και να αυξήσουμε, όσο μπορούμε, τον ΦΠΑ στις εισαγωγές.

Να καταστήσουμε το ελληνικό προϊόν ελκυστικό για την ελληνική αγορά αρχικά και μετά στο εξωτερικό. Να βοηθήσουμε τον πρωτογενή τομέα και να τον αναπτύξουμε. Θα ανοίξουμε το πέμπτο κοινό συνοριακό δρόμο για να διευκολύνει το διεθνές εμπόριο. Πρώτα, όμως, νομίζω ότι πρέπει να δούμε τι γίνεται με το εγχώριο εμπόριο τον Έλληνα καταναλωτή και εν συνεχεία να προχωρήσουμε. Η Ελληνική Λύση έχει καταστήσει από την αρχή σαφές ότι προτεραιότητά της είναι πρώτα η Ελλάδα, πρώτα ο Έλληνας.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει η κυρία Μπακαδήμα.

**ΦΩΤΕΙΝΗ ΜΠΑΚΑΔΗΜΑ (Ειδική Αγορήτρια ΜέΡΑ25):** Κύριε Υπουργέ, υπάρχουν πραγματικά πολλά θέματα που θα μπορούσαμε και πρέπει να συζητήσουμε. Από την ελλιπή προετοιμασία της Ελληνικής Αστυνομίας για τη διαχείριση της πανδημίας, την έλλειψη διεξαγωγής τακτικών τεστ, την μη πρόνοια ούτε για την τοποθεσία έστω διαχωριστικών στα περιπολικά, τα αιτήματα των ενώσεων για την ενίσχυση των υποστελεχωμένων υπηρεσιών της Ελληνικής Αστυνομίας, τα κρατητήρια της Νίκαιας που κινδυνεύουν να μετατραπούν σε κλίνες κορωνοϊού, μέχρι και την προχθεσινή γνωμοδότηση του αντεισαγγελέα του Αρείου Πάγου πως η παρουσία του εισαγγελέα σε δημόσιες συναθροίσεις είναι αντισυνταγματική. Όπως λέγαμε από την αρχή, σαν ΜέΡΑ25, διά στόματος της αγορήτριάς μας στο νομοσχέδιο, της συναδέλφου κυρίας Αγγελικής Αδαμοπούλου, από την πρώτη στιγμή, από αυτό εδώ το βήμα. Ευτυχώς για μας, δυστυχώς για εσάς, επιβεβαιωθήκαμε. Όλα αυτά, κύριε Υπουργέ -και ειδικά το κομμάτι της προετοιμασίας της Ελληνικής Αστυνομίας αναφορικά με τη διαχείριση της πανδημίας- θα πρέπει να συζητηθούν, θεωρούμε, είτε στο πλαίσιο της επιτροπής σε μια άλλη συνεδρίαση είτε στο πλαίσιο της Ολομέλειας.

Κυρίες και κύριοι συνάδελφοι, περνώ τώρα στις τρεις συμβάσεις. Ξεκινώντας, οφείλω να σημειώσω πως κανείς μας δεν μπορεί να παραβλέψει και να κάνει πως δεν γνωρίζει τη δράση που έχουν στη χώρα μας η ρωσική αλλά και βουλγαρική μαφία ειδικά σε βαριά εγκλήματα. Διακίνηση ναρκωτικών, λευκής σαρκός, οργανωμένες δολοφονίες, ξεκαθάρισμα λογαριασμών συγκαταλέγονται μεταξύ των εγκλημάτων που διαπράττουν, με τη φύση των εγκληματιών να χαρακτηρίζονται ως σκληρότατοι.

Όπως δεν μπορεί και κανείς να παραβλέψει τις καταγγελίες και τις περιπτώσεις που έχουμε όλοι ακούσει -όλα αυτά τα χρόνια- πολλάκις για καταπάτηση των ανθρωπίνων δικαιωμάτων στη Ρωσία. Ας μπούμε, όμως, στο προκείμενο, για να είμαι και εντάξει στον χρόνο που έχω στη διάθεσή μου.

Κύρωση πρωτοκόλλου τροποποιητικού της συμφωνίας μεταξύ Ελλάδος και Ρωσίας στον τομέα της καταπολέμησης του εγκλήματος. Η υπό συζήτηση συμφωνία αποτελεί μια τροποποίηση παλαιότερης, ήδη, ψηφισμένης το 2001, η οποία προέκυψε έπειτα από διαπίστωση για αυξητικές τάσεις του διασυνοριακού εγκλήματος, της παράνομης διακίνησης ναρκωτικών, της τρομοκρατίας και του οργανωμένου εγκλήματος μεταξύ Ελλάδας και Ρωσίας.

Οι τροποποιήσεις αφορούν επικαιροποίηση των μετονομασιών των υπουργείων, την προστασία των δεδομένων, κατονομασία των αρμόδιων μονάδων, τομείς συνεργασίας και τα λοιπά, ανταλλαγή πληροφοριών, ανταλλαγή εμπειρίας και βιβλιογραφίας. Ως συμφωνία, αποτελείται από ένα άρθρο προς ψήφιση και την έναρξη ισχύος. Όπως θα αναφέρω εκτενέστερα στην Ολομέλεια, αλλά και από την εισαγωγική μου τοποθέτηση, καταλαβαίνετε ότι είναι μία συμφωνία που θα υπερψηφίσουμε.

Προχωρώ τώρα στην επόμενη, κύρωση συμφωνίας μεταξύ Ελλάδας και Βουλγαρίας για κοινό έλεγχο στη συνοριακή δίοδο Νυμφαίας - Μακάζα, η οποία συνομολογήθηκε με ανταλλαγή ρηματικών διακοινώσεων το 2013 και το 2014, για κοινό έλεγχο σε σχέση με τη διέλευση των συνόρων και συγκεκριμένα για τον έλεγχο της συνοριακής διόδου Νυμφαίας -Μακάζα.

Γιατί, όμως, υπάρχει η ανάγκη μιας τέτοιας συμφωνίας ανάμεσα σε δύο χώρες, που η μία είναι προς ένταξη και η άλλη είναι στην Ε.Ε.; Η Βουλγαρία εφαρμόζει μόνο τμήματα του κεκτημένου Σένγκεν, καθώς απαιτείται πρώτα απόφαση του Συμβουλίου της Ε.Ε., για να μπορούν να αρθούν οι έλεγχοι στα σύνορα της χώρας αυτής. Άρα, έως ότου η Βουλγαρία γίνει μέλος στη ζώνη Σένγκεν, γεγονός που θα σημάνει την κατάργηση των συνοριακών ελέγχων μεταξύ των δύο χωρών, Ελλάδας και Βουλγαρίας, καταρτίστηκε και ισχύει ήδη η προαναφερθείσα συμφωνία μεταξύ των κυβερνήσεων των δύο χωρών. Κατά τη διατύπωση της εισηγητικής έκθεσης που ακολουθεί τη συμφωνία, στο προοίμιο, έχουμε την αναφορά της νομικής βάσης της συμφωνίας. Στα άρθρα 1 και 2, έχουμε τη πρόβλεψη για διεύρυνση του πεδίου εφαρμογής, για να περιλάβει τη δίοδο Νυμφαίας-Μακάζα. Ο εν λόγω κοινός έλεγχος, όπως αναφέρεται, τόσο στην είσοδο όσο και στην έξοδο, θα διενεργείται βάσει της εθνικής νομοθεσίας του κάθε συμβαλλόμενου μέρους στον συνοριακό σταθμό Μακάζα επί βουλγαρικού εδάφους.

Θα κλείσω την τοποθέτησή μου με αναφορά στην τελευταία νομοθετική πρωτοβουλία του Υπουργείου Προστασίας Πολίτη, που έρχεται να συμπληρώσει τις τρεις συμφωνίες και είναι η συμφωνία της χώρας μας με το Ισραήλ, για συνεργασία των δύο χωρών στην καταπολέμηση του εγκλήματος και σε θέματα δημόσιας ασφάλειας. Δυστυχώς, έχουμε μία ακόμη συμφωνία της χώρας μας με το κράτος του Ισραήλ υπό την τωρινή εγκληματική, αποικιοκρατική, εποικιστική ηγεσία του, η οποία βαρύνετε με σωρεία εγκλημάτων. Το γεγονός ότι η συμφωνία δεν συμπίπτει απλώς, αλλά εντάσσεται στο πλαίσιο της σύσφιξης των γεωστρατηγικών σχέσεων με το κράτος του Ισραήλ υπό την παρούσα ηγεσία του, διατυπώνεται ρητώς και στην αιτιολογική έκθεση. Επιτρέψτε μου να διαβάσω ένα πολύ σύντομο κομμάτι. Στο πλαίσιο υλοποίησης αυτού του πνεύματος συνεργασίας, κινείται και η υπό κύρωση συμφωνία, η οποία αποκτά ιδιαίτερη σημασία από το γεγονός, ότι τα συμβαλλόμενα κράτη καταλαμβάνουν σημαντική γεωστρατηγική θέση στον χώρο της Μεσογείου και γειτνιάζουν με χώρες στις οποίες συμβαίνουν ραγδαίες πολιτικές και κοινωνικοοικονομικές εξελίξεις, με διεθνή αντίκτυπο σε πολλούς τομείς. Δεν μπορούμε, φυσικά, να μην εξετάσουμε τη συμφωνία στο ευρύτερό της πλαίσιο στη χρονικά συμπίπτουσα με τη μνημονιακή δεκαετία υποτέλειας όλο και εντεινόμενη συνεργασία της Ελλάδας με το Ισραήλ, το οποίο, στην παρούσα φάση, συνιστά ένα εγκληματικό ακροδεξιό καθεστώς, με επικεφαλής τον Νετανιάχου, με ασυγχώρητα εγκλήματα στη δυτική όχθη.

Αυτή η συνεργασία, κυρίες και κύριοι συνάδελφοι, όχι απλώς είναι πολιτικά και ηθικά προβληματική και αδιανόητη, όχι απλώς προσβάλλει τους ίδιους τους αδελφούς μας, τους δημοκράτες του Ισραήλ, που αντιστέκονται με λόγια, αλλά και με έργα στο σημερινό καθεστώς, αλλά θεωρούμε πως είναι και εργαλειακά μη επωφελής. Έχει καταστήσει τη χώρα μας παρία σε ένα ευρύτερο γεωγραφικό πλαίσιο, έχει αποξενώσει παραδοσιακούς συμμάχους μας, μας έχει φέρει σε εχθρότητα και απόσταση με μία σειρά κρατών και λαών, με τα οποία είχαμε και θα μπορούσαμε να έχουμε συνεργασία και καλές σχέσεις.

Δυστυχώς, άκουσα πριν από αυτό το βήμα, τον Εισηγητή του Κινήματος Αλλαγής, τον κ. Γιώργο Καμίνη, πως είναι πάρα πολύ καλό, γιατί ξεκίνησε το 2009 με τον Γιώργο Παπανδρέου, ξεκίνησαν να στενεύουν οι σχέσεις μας με το Ισραήλ. Αναρωτιέμαι τι θα έλεγε ο Ανδρέας Παπανδρέου, που όλοι ξέρουμε τις σχέσεις που είχε με τον παλαιστινιακό λαό και με τον Γιασέρ Αραφάτ.

Η, καθ’ υπαγόρευση των Ηνωμένων Πολιτειών, εντεινόμενη αυτή συνεργασία, βλάπτει τη χώρα μας, ενώ τα εικαζόμενα οφέλη της βρίσκονται κυρίως στο επίπεδο της φαντασίας όσων έχουν αναλάβει εργολαβικά την εφαρμογή της. Στόχος της συμφωνίας τώρα είναι η βελτίωση και προώθηση της συνεργασίας μεταξύ των κυβερνήσεων των δύο χωρών σε θέματα καταπολέμησης του εγκλήματος και δημόσιας ασφάλειας στους τομείς που εμπίπτουν στην αποκλειστική αρμοδιότητα του Υπουργείου Προστασίας του Πολίτη της Ελλάδας και του Υπουργείου Δημόσιας Ασφάλειας του Ισραήλ, όπως προβλέπεται ειδικώς στο άρθρο 2.

Επίσης, οι Κυβερνήσεις των ως άνω χωρών δύνανται να συνεργάζονται σε θέματα οργάνωσης, λειτουργίας και ασφάλειας κρατητηρίων σωφρονισμού, αποκατάστασης και μεταφοράς κρατουμένων, χωρίς ωστόσο να θίγονται οι υφιστάμενες διαδικασίες δικαστικής συνδρομής επί ποινικών υποθέσεων και έκδοσης.

Κυρίες και κύριοι συνάδελφοι, το τι μπορεί να σημαίνει έγκλημα για το κράτος του Ισραήλ δεν αποτελεί, θεωρούμε, πάντοτε ερώτημα με αυτονόητη την απάντηση του.

Επί των επιμέρους σημείων της Συμφωνίας, θα τοποθετηθώ και στην Ολομέλεια. Θα κλείσω, όμως, λέγοντας το εξής. Ως ΜέΡΑ25, έχουμε δηλώσει, με κάθε ευκαιρία και σε κάθε τόνο, το γεγονός πως το «δέσιμο» της χώρας μας στο «άρμα» του Ισραήλ και η εντεινόμενη συνεργασία με μία χώρα που όχι μόνο δεν σέβεται τα ανθρώπινα δικαιώματα, αλλά δρα εγκληματικά, είναι η χειρότερη πολιτική επιλογή που μπορεί να υιοθετηθεί γι’ αυτό και φυσικά δεν μπορούμε παρά να καταψηφίσουμε.

Συμπερασματικά, θα στηρίξουμε, υπερψηφίζοντας, τις δύο Συμφωνίες με Ρωσία και Βουλγαρία, καταψηφίζοντας την τρίτη με το Ισραήλ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι με την Ειδική Αγορήτρια του ΜέΡΑ25, ολοκληρώθηκαν οι τοποθετήσεις των Εισηγητών των Κομμάτων.

Έχουν ζητήσει τον λόγο δύο συνάδελφοι. Τον λόγο έχει ο κ. Δαβάκης.

**ΑΘΑΝΑΣΙΟΣ ΔΑΒΑΚΗΣ:** Η καταπολέμηση της τρομοκρατίας και των διεθνών εγκληματικών οργανώσεων έχει ως βασική προϋπόθεση τη διασυνοριακή συνεργασία. Τα διεθνή εγκληματικά δίκτυα ενισχύονται και απλώνονται όλο και περισσότερο, τόσο σε περιφερειακό όσο και σε παγκόσμιο επίπεδο. Είναι, λοιπόν, ιδιαίτερα σημαντικό για τη χώρα μας και τις διωκτικές της αρχές να διευρύνουν όσο το δυνατόν περισσότερο τη διεθνή τους δικτύωση.

Ενδεικτικά, σύμφωνα με τα στοιχεία του ΟΗΕ η βαλκανική «οδός», παραμένει η κύρια δίοδος διοχέτευσης οπιούχων ναρκωτικών από το Αφγανιστάν προς την Ευρώπη.

Ανοδική πορεία εμφανίζουν και οι ποσότητες οπιούχων που διακινούνται μέσω του Καυκάσου με κατεύθυνση είτε τη δυτική Ευρώπη είτε τη Ρωσία.

Ισχυρός παραμένει και ο διεθνής χαρακτήρας της τρομοκρατίας. Οι τρομοκρατικές οργανώσεις χρησιμοποιούν διασυνοριακά δίκτυα φυσικών ή νομικών προσώπων, καθώς και τον κυβερνοχώρο για τη στρατολόγηση στελεχών και τη διακίνηση χρημάτων, πληροφοριών και διαφόρου είδους προπαγανδιστικού υλικού. Μέσα σε αυτό το ευρύτερο πλαίσιο διεθνοποίησης του εγκλήματος και της τρομοκρατίας, αυτές οι Συμβάσεις που κυρώνουμε σήμερα, διευρύνουν τις δυνατότητες της διασυνοριακής συνεργασίας των ελληνικών διωκτικών αρχών. Η ανταλλαγή πληροφοριών, η μετάδοση και ενσωμάτωση καλών πρακτικών και η ανάπτυξη διαύλων επικοινωνίας, αλλά και συναντίληψης, είναι μερικά απτά οφέλη από την υπογραφή και την κύρωση αυτών των Συμφωνιών.

Ειδικότερα, εξαιρετικά σημαντική είναι, κατά την άποψή μου, κύριε Πρόεδρε, η πρόβλεψη για συνεργασία με το Ισραήλ στον τομέα των κυβερνοεγκλημάτων. Πιστεύω ότι η Κυβέρνηση και το Υπουργείο Προστασίας του Πολίτη πρέπει να δώσουν ειδική έμφαση σε αυτή τη διάσταση της αντίστοιχης Συμφωνίας. Το Ισραήλ είναι όπως όλοι γνωρίζουμε μία από τις πρωτοπόρες, διεθνώς, δυνάμεις στην κυβερνοασφάλεια. Τόσο η Διεύθυνση Ηλεκτρονικού Εγκλήματος όσο και η Διεύθυνση Διαχείρισης και Ανάλυσης Πληροφοριών της Ελληνικής Αστυνομίας μπορούν να επωφεληθούν πάρα πολύ από αυτή τη συνεργασία και να αποκτήσουν μία πολύτιμη εμπειρία που τόσο έχει ανάγκη η εσωτερική μας ασφάλεια.

Είναι, θεωρώ, λοιπόν, προφανές ότι αυτές οι Συμβάσεις πρέπει να υπερψηφιστούν.

Για την ακρίβεια, η κύρωσή τους έχει ήδη καθυστερήσει αρκετά. Ενδεικτικά, αυτό έχει συμβεί όταν υπεγράφησαν το 2013 και, δυστυχώς, είναι ένα φαινόμενο, μία πρακτική που συνεχίζει να συνηθίζεται, κάτι το οποίο πρέπει επιτέλους να παύσει.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Πριν δώσω τον λόγο στην κυρία Αυγερινοπούλου, να διευκρινιστεί λίγο από τον κ. Μυλωνάκη η ψήφος της Ελληνικής Λύσης στην κύρωση της Συμφωνίας με τη Βουλγαρία.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Επιφυλασσόμαστε για τη Βουλγαρία, θετικά για τη Ρωσία και με το Ισραήλ.

**ΜΑΞΙΜΟΣ ΧΑΡΑΚΟΠΟΥΛΟΣ(Πρόεδρος της Επιτροπής):** Σας ευχαριστούμε. Τον λόγο έχει η κυρία Αυγερινοπούλου.

**ΔΙΟΝΥΣΙΑ – ΘΕΟΔΩΡΑ ΑΥΓΕΡΙΝΟΠΟΥΛΟΥ:** Σήμερα, συζητάμε την κύρωση τριών διεθνών συμβάσεων, εκ των οποίων οι δύο με το Ισραήλ και τη Ρωσία αφορούν σε συνεργασία σε θέματα ασφάλειας και η τρίτη, με τη Βουλγαρία, αφορά στο συνοριακό έλεγχο.

Είναι συμβάσεις πολύ σημαντικές και πραγματικά αφορούν όχι μόνο στον έλεγχο και στη μείωση σημαντικών διασυνοριακών αλλά και σοβαρών και οργανωμένων εγκλημάτων, όπως η κυβερνοασφάλεια που είναι πάρα πολύ επίκαιρο το θέμα, αλλά και εγκλήματα τα οποία αφορούν στην καθημερινότητα του πολίτη, έχουν ανθρωπιστική διάσταση - όπως το εμπόριο οργάνων - αλλά και ναρκωτικές ουσίες.

Αυτές οι συμβάσεις έχουν καθυστερήσει να ακυρωθούν από την Ελλάδα. Πράγματι, το είπε και ο συνάδελφος εισηγητής από το ΚΙΝΑΛ, αλλά πρέπει να δούμε ποια κυβέρνηση ήταν όλα αυτά τα χρόνια στην εξουσία, διότι σαφώς έξι χρόνια έχουν καθυστερήσει από άλλες κυβερνήσεις.

Επίσης, θα ήθελα να διευκρινίσω το ότι εάν υπογράφουμε μία σύμβαση συνεργασίας στο επίπεδο των Υπουργείων Προστασίας του Πολίτη με τις άλλες χώρες, δεν πρόκειται για κανένα αμυντικό σύμφωνο συνεργασίας που αποκλείει άλλες χώρες. Ίσα - ίσα είναι διμερή συνεργασίες - συμφωνίες οι οποίες μπορούν να μπαίνουν και συμπληρωματικά και με άλλες συμφωνίες, με άλλα κράτη.

Άρα, δεν πρόκειται για καμία επιλογή κρατών εδώ. Πρόκειται ειδικά για διμερείς συμφωνίες οι οποίες αφορούν σε συνεργασία στενότερη, βαθύτερη, με άλλες χώρες οι οποίες είναι γείτονες και είναι πάρα πολύ κρίσιμες για την περιοχή μας. Ειδικά δε, υπάρχει και μια άλλη διάσταση, ιδιαίτερα σημαντική, ότι η Ελλάδα, το Ισραήλ και η Ρωσία έχουν υψηλή τεχνογνωσία και καινοτομία και στα πανεπιστήμια τους και στις εταιρείες τους και αποτελούν ένα τρίγωνο υψηλής τεχνολογίας και καινοτομίας και εδώ η συνεργασία μπορεί να αφορά επιτυχημένα τόσο στην ασφάλεια - στο θέμα της συνεργασίας - όσο όμως και στις εμπορικές συνεργασίες που μπορούν να ακολουθήσουν και την παραγωγή καινοτόμων προϊόντων ασφαλείας. Ισραήλ – Ελλάδα – Ρωσία είναι ένα τρίγωνο επιτυχούς συνεργασίας και θα έλεγα να εμβαθυνθούν και με αυτόν τον τρόπο και όχι μόνο διμερώς.

Η συμφωνία με το Ισραήλ, αναφέρεται και σε μία άλλη διάσταση πάρα πολύ σημαντική. Το εδάφιο 17 της παραγράφου 1 του άρθρου 2, αναφέρεται σε κρίσιμες υποδομές, στην προστασία τους, αλλά και τα εδάφια 12 και 16 αναφέρονται στην συνεργασία σε σχέση με την πρόληψη και αντιμετώπιση φυσικών καταστροφών.

Στην ανατολική μεσόγειο έχουμε ιδιαίτερη ευαλωτότητα στις φυσικές καταστροφές και έτσι η Ελλάδα και το Ισραήλ θα πρέπει να συνεργαστούμε βαθύτερα και σε αυτό το θέμα.

Μάλιστα, θα μπορούσαμε να συζητήσουμε και για τη λειτουργία, εκ νέου, ενός περιφερειακού κέντρου πρόληψης και αντιμετώπισης φυσικών καταστροφών για τις χώρες της ανατολικής μεσογείου, καθώς όπως ξέρουμε οι περισσότερες βρίσκονται εκτός του ευρωπαϊκού μηχανισμού πολιτικής προστασίας και θα πρέπει γρηγορότερα και αποτελεσματικότερα να συνεργαζόμαστε μεταξύ μας στις φυσικές καταστροφές.

Θα αναφέρω μόνο ότι τόσο η Ελλάδα όσο και το Ισραήλ έχουν ιδιαίτερο πρόβλημα στην διάβρωση των ακτών, αλλά και στις δασικές πυρκαγιές που είναι χαρακτηριστικές για τη μεσόγειο.

Γι’ αυτό τον λόγο, θα πρότεινα να δούμε και το ζήτημα της συνεργασίας στην πρόληψη και αντιμετώπιση φυσικών καταστροφών και με τη Ρωσία, όπου συν συμφωνία με τη Ρωσία δεν αναφέρεται ρητά αυτό το ζήτημα. Βέβαια, το ότι δεν αναφέρεται ρητά ένας τομέας συνεργασίας δεν σημαίνει ότι αποκλείεται. Γιατί αυτές οι αναφορές στα άρθρα 2 και των δύο συμβάσεων είναι ενδεικτικές και δεν είναι αποκλειστικές ως προς τομείς συνεργασίας. Στο τροποποιητικό πρωτόκολλο, όμως με τη Ρωσία, αναφέρεται στο εδάφιο 16 της παραγράφου 1 του άρθρου 2 τομείς συνεργασίας και τα εγκλήματα κατά του περιβάλλοντος.

Είναι ιδιαίτερα σημαντικό, να δώσουμε έμφαση στη συνεργασία σε σχέση με την πρόληψη και την αντιμετώπιση και την καταστολή των εγκλημάτων περιβάλλοντος και να ανταλλάξουμε τεχνογνωσία, και αυτό να το δούμε και σε συνεργασία με το Ισραήλ. Διότι, θα ήθελα να φέρω υπόψιν της Ελληνικής Βουλής ότι το Ισραήλ, όπως και άλλες χώρες, έχουν υιοθετήσει τη λεγόμενη «Πράσινη Αστυνομία», η οποία είναι αποτελεσματική. Και θα καταθέσω στα Πρακτικά, προς ενημέρωσή σας, λεπτομέρειες σε σχέση με τη λειτουργία της «Πράσινης», της περιβαλλοντικής, δηλαδή, Αστυνομίας του Ισραήλ, και θα πρότεινα να ανοίξουμε αυτή η συζήτηση, όχι για την ίδρυση- γιατί υπάρχει η περιβαλλοντική αστυνομία στη χώρα μας- αλλά για την αναδιάρθρωσή της και για την ενίσχυσή της και εδώ για την καταπολέμηση του περιβαλλοντικού εγκλήματος.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Χρυσοχοΐδης.

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του Πολίτη):** Καταρχήν, θα αναφερθώ στη δική σας αναφορά που κάνατε σε σχέση με τους Απόστρατους Αστυνομικούς Υποδιευθυντές, οι οποίοι, πράγματι, δεν είχαν περιληφθεί σε μία όμοια ρύθμιση που έγινε για τους στρατιωτικούς. Είναι απόλυτα δίκαιο αίτημα, εξάλλου, δεν έχει και καμία επιβάρυνση στον κρατικό προϋπολογισμό και συνεπώς, με την πρώτη ευκαιρία, στο επόμενο νομοσχέδιο, θα το φέρουμε εδώ για να λύσουμε μια αδικία που αφορά τους Αστυνομικούς και τους Πυροσβέστες, φυσικά.

Δεν θα απαντήσω στα επιμέρους ζητήματα που μπήκαν εκτός ημερήσιας διάταξης, θα το κάνω μεθαύριο, την Πέμπτη και θα αναφερθώ σε όλα τα ζητήματα που τέθηκαν. Θα αναφερθώ, μέσα σε λίγα λεπτά, στα ζητήματα τα οποία σήμερα θίγονται στις τρεις Συμφωνίες, οι οποίες έρχονται για κύρωση στη Βουλή.

Κατ’ αρχήν, η Βουλγαρία. Όπως ξέρετε, η Βουλγαρία είναι χώρα μέλος της Ε.Ε., η Βουλγαρία, πολύ σύντομα, πιστεύω θα είναι και μέλος της συμφωνίας της Συνθήκης Σένγκεν. Οι σχέσεις μας, και οι πολιτικές, οι διπλωματικές και οι σχέσεις οι οικονομικές, είναι άριστες. Ο Προμαχώνας είναι ένα σημείο όπου ουσιαστικά όλη η ανατολική Ευρώπη εξυπηρετείται από εκεί. Άνοιξε το σημείο της Νυμφαίας-Μακάζας, όπου εκεί έχουμε ατέλειες ακόμα. Έχουμε ατέλειες, διότι δεν υπάρχει Τελωνείο, ουσιαστικά, είναι μόνο για Ι.Χ και λεωφορεία. Δεν γίνεται μεταφορά με νταλίκες και με μεταφορικά μέσα για προϊόντα, διότι όπως αντιλαμβάνεστε, αν δεν υπάρχουν οι υποδομές αυτό μπορεί να δημιουργήσει τεράστια προβλήματα λαθρεμπορίου και παρεμπορίου, με αποτέλεσμα να υπάρχει μόνο για τους επιβάτες σε αυτούς τους σταθμούς. Έχουμε ακόμα ελλείμματα σε υποδομές τις οποίες πρέπει να ολοκληρώσουμε σαν χώρα, έτσι ώστε, αυτό πράγματι να λειτουργήσει, γιατί ο άξονας αυτός είναι ένα αναπτυξιακό εργαλείο και για τη Ροδόπη, τη Θράκη, την Ελλάδα αλλά και για τους στη γειτονική χώρα την Βουλγαρία.

Με αυτό τον τρόπο, λοιπόν, τώρα με τη νέα συμφωνία, ουσιαστικά μεταφέρουμε δραστηριότητες από τον Προμαχώνα -ο οποίος είναι πάρα πολύ «φορτωμένος», όπως σας είπα - μεταφέρουμε δραστηριότητες με αυτή τη συμπληρωματική συμφωνία στη Νυμφαία και ελπίζω πολύ σύντομα να ολοκληρώσουμε τις υποδομές εκεί, έτσι ώστε τα πράγματα να βελτιωθούν σημαντικά προς όφελος της Ροδόπης, της Κομοτηνής, της Θράκης και της χώρας.

Εκεί ασκούμε, όπως και εσείς, είπατε κοινούς διαβατηριακούς ελέγχους, έτσι ώστε να υπάρχει αμοιβαία το θέμα της ασφάλειας.

Ταυτόχρονα, ξέρετε ότι, για να περάσω στην επόμενη Συμφωνία, τη Συμφωνία με το Ισραήλ, γνωρίζετε πολύ καλά, η Ανατολική Μεσόγειος είναι μια από τις πιο ασταθείς περιοχές αυτή τη στιγμή στον πλανήτη, με πολύ μεγάλη κινητικότητα και η οποία οφείλεται στην αστάθεια της περιοχής. Εάν ρίξτε μια ματιά στο χάρτη της Ανατολικής Μεσογείου, του Περσικού Κόλπου και της ευρύτερης Ανατολίας, με όπως λέμε αλλά και στη Μακρέπ, θα διαπιστώσουμε ότι υπάρχει μια αστάθεια. Οι περισσότερες χώρες, δυστυχώς, είναι υπό καθεστώς πολιτικής αστάθειας και κινητικότητας και αυτό βοηθάει πάρα πολύ στη διακίνηση του οργανωμένου εγκλήματος, των ναρκωτικών, της διακίνησης επικίνδυνων ουσιών, όπλων κ.λπ..

Εδώ, λοιπόν, υπήρχε μια πρώτη συμφωνία με το Ισραήλ. Αυτή η συμφωνία συμπληρώνεται και επικαιροποιείται σήμερα, διότι, όπως αντιλαμβάνεστε, λόγω ακριβώς των νέων συνθηκών είναι αναγκαία η επικαιροποίηση της και αναφέρεται στο οργανωμένο φυσικά έγκλημα πρωτίστως, στην παράνομη μετανάστευση, την τρομοκρατία και τις πηγές χρηματοδότησης της, της παράνομης διακίνησης έργων πολιτισμού και του κυβερνοεγκλήματος, το οποίο είναι πάρα πολύ σημαντικό και της διακίνησης ναρκωτικών. Επίσης, έχει οριστεί μια κοινή ομάδα εργασίας, η οποία θα παρακολουθεί, θα εποπτεύει την εφαρμογή αυτής της συμφωνίας.

Τέλος, υπάρχει το ζήτημα της συμφωνίας με τη Ρωσική Ομοσπονδία. Η Ρωσία είναι μια από τις μεγαλύτερες χώρες του πλανήτη, με πολύ σημαντικό ρόλο στην στο χώρο της Ασίας, συνολικά. Αντιμετωπίζουν και αυτοί, ως μεγάλη χώρα, τεράστια προβλήματα και μάλιστα, τα προβλήματα αυτά έχουν πάρει μια μορφή, μία διάσταση, η οποία επηρεάζει πάρα πολύ τη ρωσική κοινωνία και την ατμόσφαιρα της ασφάλειας στη Ρωσία. Επιζητούν και οι ίδιοι οι Ρώσοι, η ρωσική κυβέρνηση, συμφωνίες με την Ευρωπαϊκή Ένωση και διμερώς, με χώρες.

Συνεπώς, είναι πάρα πολύ αναγκαία αυτή η τροποποίηση του πρώτου, του αρχικού πρωτοκόλλου, που έγινε πριν πολλά χρόνια, έτσι ώστε να μπορέσουμε να αντιμετωπίσουμε τα τεράστια προβλήματα που έρχονται ή πηγαίνουν από εδώ προς τα εκεί, που έχουν σχέση με την καταπολέμηση της τρομοκρατίας, του οργανωμένου εγκλήματος, της διαφθοράς, της παράνομης μετανάστευσης, της διακίνησης ναρκωτικών ουσιών, όπλων του ηλεκτρονικού και οικονομικού εγκλήματος, αλλά κυρίως από την περιοχή αυτή, του οργανωμένου εγκλήματος του οποίου για πολλά χρόνια μετά την πτώση της Σοβιετικής Ένωσης, η χώρα αυτή και πολλές χώρες ανατολικής Ευρώπης, παράγουν επικίνδυνα δίκτυα του οργανωμένου εγκλήματος.

Προβλέπεται και εδώ, η αποστολή αστυνομικών συνδέσμων. Είναι η πρώτη φορά, που θα γίνει αυτό με τη Ρωσική Ομοσπονδία. Πιστεύω ότι επειδή ακριβώς είναι μεγάλη χώρα, χρειάζεται μια διαρκής εποπτεία, ανταλλαγή απόψεων παρακολούθηση και τελικώς, πιστεύω ότι μόνο καλό θα έχουμε να δούμε ως αποτέλεσμα, από την συνεργασία μας με τη Ρωσική Ομοσπονδία στο θέμα της ασφάλειας.

**ΜΑΞΙΜΟΣ ΧΑΡΑΚΟΠΟΥΛΟΣ(Πρόεδρος της Επιτροπής)**: Σας ευχαριστούμε και εμείς, κύριε Υπουργέ, για την ενημέρωση και τις διευκρινίσεις που δώσατε και προσωπικά, θέλω να σας ευχαριστήσω για τη δέσμευση που αναλάβατε να αποκαταστήσετε την αδικία, που υφίστανται οι απόστρατοι της αστυνομίας και της πυροσβεστικής, σε σχέση με τους ομόβαθμούς τους απόστρατους των ενόπλων δυνάμεων.

Κυρίες και κύριοι συνάδελφοι. Ολοκληρώθηκε η επεξεργασία και εξέταση των σχεδίων νόμων του Υπουργείου Προστασίας του Πολίτη.

Από τις τοποθετήσεις των Εισηγητών και Ειδικών Αγορητών, συνάγεται ότι το σχέδιο νόμου «Κύρωση της συμφωνίας μεταξύ της κυβέρνησης Ελληνικής Δημοκρατίας και της Κυβέρνησης του κράτους του Ισραήλ, για συνεργασία στην καταπολέμηση του εγκλήματος και σε θέματα δημόσιας ασφάλειας» γίνεται δεκτό, επί της αρχής, επί των άρθρων και στο σύνολό του, κατά πλειοψηφία.

Το σχέδιο νόμου «Κύρωση του Πρωτοκόλλου τροποποιητικού της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Ρωσικής Ομοσπονδίας περί Συνεργασίας του Υπουργείου Δημόσιας Τάξης της Ελληνικής Δημοκρατίας και του Υπουργείου Εσωτερικών της Ρωσικής Ομοσπονδίας στον τομέα της καταπολέμησης του εγκλήματος της 6ης Δεκεμβρίου 2001» γίνεται δεκτό, επί της αρχής, επί των άρθρων και στο σύνολό του, κατά πλειοψηφία.

Το σχέδιο νόμου «Κύρωση Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Βουλγαρίας για κοινό έλεγχο στη συνοριακή δίοδο Νυμφαίας – Μακάζα, η οποία συνομολογήθηκε με ανταλλαγή ρηματικών διακοινώσεων» στην Αθήνα, στις 6 Δεκεμβρίου του 2013 και στη Σόφια, στις 17 Ιουλίου του 2014, αντίστοιχα, γίνεται δεκτό, επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αυγερινοπούλου Διονυσία – Θεοδώρα, Γιαννάκου Μαριορή (Μαριέττα), Δαβάκης Αθανάσιος, Κελέτσης Σταύρος, Κοτρωνιάς Γεώργιος, Κουτσούμπας Ανδρέας, Κωνσταντινίδης Ευστάθιος, Λαμπρόπουλος Ιωάννης, Μελάς Ιωάννης, Παππάς Ιωάννης, Τσιγκρής Άγγελος, Χαρακόπουλος Μάξιμος, Αυλωνίτης Αλέξανδρος – Χρήστος, Χαρίτου Δημήτριος (Τάκης), Γιαννούλης Χρήστος, Καλαματιανός Διονύσιος – Χαράλαμπος, Ξανθόπουλος Θεόφιλος, Παπαηλιού Γεώργιος, Ραγκούσης Ιωάννης, Τριανταφυλλίδης Αλέξανδρος (Αλέκος), Ψυχογιός Γεώργιος, Καμίνης Γεώργιος, Παπαναστάσης Νικόλαος, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

Τέλος και περί ώρα 16.10΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΜΑΞΙΜΟΣ ΧΑΡΑΚΟΠΟΥΛΟΣ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**